AN COIMISIÚN EORPACH An Bhruiséil,24.9.2020 COM(2020) 595 final 2020/0266(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le hathléimneacht dhigiteach oibríochtúil don earnáil airgeadais agus lena leasaítear Rialachán (CE) Uimh. 1060/2009, Rialachán (AE) Uimh. 648/2012, Rialachán (AE) Uimh. 600/2014 agus Rialachán (AE) Uimh. 909/2014 (Téacs atá ábhartha maidir le LEE) {SEC(2020) 307 final} - {SWD(2020) 198 final} - {SWD(2020) 199 final}



MEABHRÁN MÍNIÚCHÁIN 1.COMHTHÉACS AN TOGRA ·Forais agus cuspóirí an togra Is cuid den phacáiste Airgeadais Dhigitigh é an togra seo, pacáiste beart chun acmhainn an airgeadais dhigitigh a chumasú agus chun tacú a thuilleadh leis i dtéarmaí nuálaíochta agus iomaíochta agus na rioscaí a eascraíonn as a mhaolú ag an am céanna. Tá sé i gcomhréir le tosaíochtaí an Choimisiúin chun an Eoraip a oiriúnú don ré dhigiteach agus geilleagar atá réidh don todhchaí a thógáil a oibríonn do na daoine. Áirítear leis an bpacáiste airgeadais dhigitigh Straitéis nua maidir le hairgeadas digiteach d’earnáil airgeadais an Aontais Eorpaigh agus é mar aidhm leis a áirithiú go bhfáiltíonn an tAontas Eorpach roimh an réabhlóid dhigiteach agus go spreagann sé í le gnóthais nuálacha as an Eoraip atá chun tosaigh, rud a chuirfidh tairbhí an airgeadais dhigitigh ar fáil do thomhaltóirí agus do ghnólachtaí. Anuas ar an togra seo, áirítear fós leis an bpacáiste féin togra le haghaidh rialacháin maidir le margaí i gcriptea‑shócmhainní, togra le haghaidh rialacháin maidir le córas trialach i ndáil le bonneagar margaidh den teicneolaíocht na mórleabhar dáilte (DLT), agus togra le haghaidh treoir chun rialacha áirithe a bhaineann le seirbhísí airgeadais an Aontais a shoiléiriú nó a leasú. Is mar a chéile an digitiú agus an athléimneacht oibríochtúil san earnáil airgeadais. Eascraíonn deiseanna agus rioscaí araon as Teicneolaíochtaí Digiteacha nó Teicneolaíocht Faisnéise agus Cumarsáide (TFC). Ní mór iad sin a thuiscint agus a bhainistiú go maith, go háirithe tráth a bhíonn strus ann. Dá bhrí sin, dhírigh lucht déanta na mbeartas mar aon leis na maoirseoirí níos mó ar rioscaí a eascraíonn as a bheith ag brath ar TFC. Go háirithe, rinne siad iarracht athléimneacht gnólachtaí a fheabhsú trí chaighdeáin a leagan síos agus trí chomhordú na hoibre rialála nó maoirseachta. Is ar an leibhéal idirnáisiúnta agus ar an leibhéal Eorpach araon a rinneadh an obair sin, sin agus i dtionscail agus le haghaidh roinnt earnálacha sonracha lena n‑áirítear seirbhís airgeadais. Mar sin féin, cuireann rioscaí TFC dúshlán roimh an athléimneacht oibríochtúil, mar aon le feidhmíocht agus cobhsaíocht chóras airgeadais an Aontais Eorpaigh. An t‑athchóiriú a cuireadh i bhfeidhm tar éis na géarchéime airgeadais in 2008, is é athléimneacht airgeadais earnáil airgeadais an Aontais a neartaíodh leis go príomha, agus níor tugadh aghaidh ann ar rioscaí TFC ach ar bhealach indíreach i réimsí áirithe, mar chuid de na bearta chun dul i ngleic le rioscaí oibriúcháin ar bhonn níos leithne. Cé gur cuireadh Leabhar Rialacha Aonair i bhfeidhm mar thoradh ar na hathruithe iar‑ghéarchéime ar reachtaíocht seirbhísí airgeadais an Aontais lena rialaítear codanna móra de na riosca airgeadais a bhaineann le seirbhísí airgeadais, ní dheachaigh na hathruithe sin i ngleic go hiomlán leis an athléimneacht dhigiteach oibríochtúil. Bhí de shaintréithe ag na bearta a glacadh i ndáil leis an gceann deiridh sin gnéithe áirithe a chuir srian lena gcuid éifeachtachta. Mar shampla, ba mhinic a ceapadh iad mar threoracha maidir le comhchuibhiú íosta nó rialacháin bunaithe ar phrionsabail, rud a d’fhág go raibh deis mhaith ann cuir chuige dhibhéirseacha a chur i bhfeidhm ar fud an Mhargaidh Aonair. Ina theannta sin, níor díríodh ar rioscaí TFC ach ar bhealach teoranta nó neamhiomlán i gcomhthéacs raon an riosca oibríochtúil. Ar deireadh, ní hionann na bearta sin ar fud reachtaíocht seirbhísí airgeadais na hearnála. Dá bhrí sin, an idirghabháil ar leibhéal an Aontais, ní rud é a bhí ag teacht go hiomlán lena raibh de dhíth ar eintitis airgeadais Eorpacha chun rioscaí oibriúcháin a bhainistiú ar bhealach ina ndéanfaí tionchair na dteagmhas TFC a sheasamh, a fhreagairt agus athshlánú uathu. Níor sholáthraigh an idirghabháil ach an oiread na huirlisí ab iomchuí do mhaoirseoirí airgeadais lena sainordú a chomhlíonadh chun éagobhsaíocht airgeadais a chosc, éagobhsaíocht a tharlaíonn má thagann ann do na rioscaí TFC sin. Ní ann do rialacha mionsonraithe agus cuimsitheacha maidir leis an athléimneacht dhigiteach oibríochtúil ar leibhéal an Aontais agus, mar thoradh air sin, tá méadú tagtha ar thionscnaimh rialála náisiúnta (e.g. maidir le tástáil ar athléimneacht dhigiteach oibríochtúil) agus ar an gcur chuige sa mhaoirseacht (e.g. dul i ngleic le spleáchais TFC ar thríú páirtí). Mar sin féin, mar gheall gur rioscaí trasteorann atá sa TFC, ní bhíonn ach éifeacht theoranta ag gníomhaíocht ar leibhéal na mBallstát. Thairis sin, tá mar thoradh ar na tionscnaimh náisiúnta gan chomhordú forluití, neamhréireachtaí, ceanglais dhúblacha, costais arda riaracháin agus chomhlíonta – go háirithe d’eintitis airgeadais trasteorann – nó rioscaí TFC nach mbraitear agus nach dtéitear i ngleic leo dá bhrí sin. Mar thoradh ar an staid sin, déantar an margadh aonair a scoilteadh, déantar dochar do chobhsaíocht agus do shláine earnáil airgeadais an Aontais, agus cuirtear cosaint na dtomhaltóirí agus na n-infheisteoirí i gcontúirt. Is gá, dá bhrí sin, creat mionsonraithe cuimsitheach a chur i bhfeidhm maidir leis an athléimneacht dhigiteach oibríochtúil d’eintitis airgeadais an Aontais. Neartófar leis an gcreat sin an ghné bainistíochta riosca dhigitigh den Leabhar Rialacha Aonair. Go háirithe, déanfar leis an gcreat sin stiúradh bainistíochta riosca TFC na n‑eintiteas airgeadais a fheabhsú agus a chuíchóiriú, bunófar tástáil chuimsitheach ar chórais TFC, méadófar feasacht maoirseoirí ar chibir‑rioscaí agus ar theagmhais a bhaineann le TFC a bhíonn le sárú ag eintitis airgeadais, agus, ina theannta sin, tabharfar isteach cumhachtaí do mhaoirseoirí airgeadais chun formhaoirseacht a dhéanamh ar rioscaí ag eascairt as eintitis airgeadais a bheith ag brath ar sholáthraithe seirbhíse TFC tríú páirtí. Cruthófar leis an togra seo sásra comhsheasmhach tuairiscithe teagmhas lena gcuideofar le hualaí riaracháin a mhaolú d’eintitis airgeadais agus lena neartófar an mhaoirseacht éifeachtach. ·Comhsheasmhacht le forálacha atá sa réimse beartais cheana Tá an togra seo ina chuid d’obair níos forleithne atá ar siúl ar an leibhéal Eorpach agus ar an leibhéal idirnáisiúnta chun an chibearshlándáil i seirbhísí airgeadais a neartú agus chun dul i ngleic le rioscaí oibriúcháin níos leithne. Freagraíonn sé freisin do Chomhchomhairle theicniúil 2019 ó na hÚdaráis Mhaoirseachta Eorpacha (ÚMEnna) inar éilíodh cur chuige níos comhleanúnaí chun dul i ngleic le rioscaí TFC san airgeadas agus inar moladh don Choimisiún athléimneacht oibríochta digití an tionscail seirbhísí airgeadais a neartú, ar bhealach comhréireach, trí thionscnamh AE a bhainfeadh go sonrach leis an earnáil. Freagairt ar Phlean Gníomhaíochta Fintech de chuid an Choimisiúin in 2018 a bhí sa chomhairle ó na hÚdaráis. ·Comhsheasmhacht le beartais eile de chuid an Aontais Mar a luaigh an tUachtarán von der Leyen ina Treoirlínte Polaitiúla, agus mar a leagtar amach sa Teachtaireacht ‘Todhchaí dhigiteach na hEorpa a mhúnlú’, tá sé ríthábhachtach don Eoraip leas a bhaint na tairbhí go léir a bhaineann leis an ré dhigiteach agus a cáil thionsclaíoch agus nuálaíochta a neartú laistigh de theorainneacha sábháilte agus eiticiúla. Leagtar amach ceithre cholún sa straitéis Eorpach um shonraí – cosaint sonraí, cearta bunúsacha, an tsábháilteacht, agus an chibearshlándáil – mar réamhriachtanais fhíor‑riachtanacha do shochaí atá cumhachtaithe ag an úsáid sonraí. Le gairid anuas, tá Parlaimint na hEorpa ag obair ar thuarascáil ar an airgeadas digiteach ina n‑éilítear inter alia cur chuige comhchoiteann maidir le cibear‑athléimneacht na hearnála airgeadais. Tá creat reachtach lena neartaítear athléimneacht dhigiteach oibríochtúil eintitis airgeadais an Aontais Eorpaigh ag teacht leis na cuspóirí beartais sin. Ina theannta sin, thacódh an togra le beartais a bhfuil mar aidhm leo athshlánú ón gcoróinvíreas, mar áiritheofar leis go mbeidh dlúthbhaint idir spleáchas níos mó ar an airgeadas digiteach agus an athléimneacht oibríochtúil. Leis an tionscnamh seo, coinneofar ar bun na tairbhí a ghabhann leis an gcreat cothrománach maidir leis an gcibearshlándáil (e.g. an Treoir maidir le Slándáil Líonra agus Faisnéise, an Treoir maidir le Cibearshlándáil) tríd an earnáil airgeadais a choinneáil laistigh dá raon feidhme. Bheadh dlúthbhaint i gcónaí idir an earnáil airgeadais agus an comhlacht comhair um shlándáil gréasán agus faisnéise agus d’fhéadfadh maoirseoirí airgeadais faisnéis ábhartha a mhalartú laistigh den éiceachóras um shlándáil gréasáin agus faisnéise atá ann cheana. Bheadh an tionscnamh comhsheasmhach leis an Treoir maidir le Bonneagar Criticiúil Eorpach, ar a bhfuil athbhreithniú á dhéanamh faoi láthair chun feabhas a chur ar chosaint agus ar athléimneacht bonneagar criticiúil in aghaidh bagairtí nach mbaineann leis an gcibearshlándáil. Ar deireadh, tá an togra seo go hiomlán i gcomhréir leis an Straitéis maidir le hAontas Slándála inar éilíodh tionscnamh maidir leis an athléimneacht dhigiteach oibríochtúil don earnáil airgeadais mar gheall ar a spleáchas ard ar sheirbhísí TFC agus ar a leochaileacht ard i leith cibirionsaithe. 2.BUNÚS DLÍ, COIMHDEACHT AGUS COMHRÉIREACHT ·Bunús dlí Is é Airteagal 114 CFAE atá mar bhunús leis an togra le haghaidh rialacháin. Baineann sé bacainní ar bhunú agus ar fheidhmiú an mhargaidh inmheánaigh do sheirbhísí airgeadais, agus cuireann sé feabhas ar bhunú agus ar fheidhmiú an mhargaidh sin, trí na rialacha is infheidhme a chomhchuibhiú i réimse na bainistíochta rioscaí TFC, an tuairiscithe, na tástála, agus rioscaí TFC tríú páirtí. Bíonn éagothromaíochtaí sa réimse seo, ar an leibhéal reachtaíochta agus maoirseachta araon, agus ar an leibhéal náisiúnta agus ar leibhéal an Aontais Eorpaigh araon, ina mbacainní ar an margadh aonair i seirbhísí airgeadais mar bíonn ceanglais rialála nó ionchais mhaoirseachta éagsúla, nuair nach ceanglais nó ionchais fhorluiteacha iad, ar eintitis airgeadais a ghabhann do ghníomhaíochtaí trasteorann agus d’fhéadfadh na ceanglais nó na hionchais sin bac a chur ar fheidhmiú a gceart bunaíochta agus a gceart seirbhísí a sholáthar. Bíonn saobhadh ar an iomaíocht idir an cineál céanna eintiteas airgeadais i mBallstáit éagsúla ina thoradh ar rialacha éagsúla freisin. Thairis sin, i réimsí nach bhfuil comhchuibhiú iontu nó nach bhfuil ach comhchuibhiú páirteach nó teoranta ann, d’fhéadfadh forbairt rialacha éagsúla nó cur chuige éagsúil náisiúnta, atá i bhfeidhm cheana féin nó atá á nglacadh agus á gcur chun feidhme ar an leibhéal náisiúnta, a bheith ina mbac ar na cearta margaidh aonair do sheirbhísí airgeadais. Is amhlaidh an cás go háirithe maidir le creataí tástála oibriúcháin dhigitigh agus le formhaoirseacht ar sholáthraithe seirbhíse TFC tríú páirtí criticiúla.

Ó tharla go dtéann an togra i gcion ar roinnt Treoracha ó Pharlaimint na hEorpa agus ón gComhairle a glacadh ar bhonn Airteagal 53(1) CFAE, glactar togra le haghaidh Treorach ag an am céanna chun na leasuithe riachtanacha ar na Treoracha sin a léiriú. ·Coimhdeacht Éilítear le méid ard idirnasctha i measc seirbhísí airgeadais, gníomhaíocht trasteorann nach beag na n‑eintiteas airgeadais agus spleáchas fairsing na hearnála airgeadais ar an iomlán ar sholáthraithe seirbhíse TFC tríú páirtí, go ndéanfaí athléimneacht dhigiteach oibríochtúil láidir a chumasú mar ábhar leasa choitinn chun fóntacht mhargaí airgeadais an Aontais Eorpaigh a chaomhnú. Is ar leibhéal an Aontais amháin is féidir dul i ngleic le héagothromaíochtaí is toradh ar chórais atá míchothrom nó claonta, forluití nó ceanglais iolracha a bhfuil feidhm acu maidir leis na heintitis airgeadais chéanna atá ag feidhmiú ar bhonn trasteorann nó ag a bhfuil roinnt údaruithe ar fud an Mhargaidh Aonair. Leis an togra seo, comhchuibhítear an ghné oibriúcháin dhigitigh d’earnáil atá an‑chomhtháite agus an‑idirnasctha a bhaineann tairbhe cheana féin as sraith aonair rialacha agus maoirseacht i bhformhór na bpríomhréimsí eile. I gcás ábhar amhail tuairisciú teagmhas a bhaineann le TFC, ní fhéadfadh ach rialacha comhchuibhithe an Aontais laghdú a dhéanamh ar an leibhéal ualaí riaracháin agus costas airgeadais a bhaineann leis an teagmhas céanna a bhaineann le TFC a thuairisciú d’údaráis éagsúla an Aontais agus d’údaráis náisiúnta éagsúla. Tá gá le gníomhaíocht AE freisin chun aitheantas frithpháirteach do thorthaí ó ardtástáil athléimneachta digití oibríochtúla a éascú i gcás eintitis a bhíonn ag feidhmiú ar bhonn trasteorann atá nó a d’fhéadfadh a bheith, gan rialacha a bheith i bhfeidhm san Aontas, faoi réir creataí éagsúla i mBallstáit éagsúla. Is le gníomhaíocht ar leibhéal an Aontais amháin is féidir dul i ngleic le héagsúlachtaí sna cuir chuige thástála ar thug na Ballstáit isteach iad. Tá gá freisin le gníomhaíocht ar fud an Aontais chun dul i ngleic leis an easpa cumhachtaí formhaoirseachta iomchuí chun faireachán a dhéanamh ar rioscaí a eascraíonn as soláthraithe seirbhíse TFC tríú páirtí, lena n‑áirítear rioscaí maidir le comhchruinniú agus tógálacht d’earnáil airgeadais an Aontais. ·Comhréireacht Ní théann na rialacha beartaithe thar a bhfuil riachtanach chun cuspóirí an togra a bhaint amach. Ní chumhdaítear iontu ach amháin na gnéithe nach féidir leis na Ballstáit a bhaint amach as a stuaim féin agus i gcás ina bhfuil an t‑ualach riaracháin agus na costais riaracháin i gcomhréir leis na cuspóirí sonracha agus na cuspóirí ginearálta atá le baint amach. Ceaptar an chomhréireacht i dtéarmaí raon feidhme agus déine trí úsáid a bhaint as critéir mheasúnaithe cháilíochtúla agus chainníochtúla. Tá sé mar aidhm leo a áirithiú, fad a chuimseofar gach eintiteas airgeadais leis na rialacha nua, go mbeidh na rialacha sin in oiriúint an tráth céanna do rioscaí agus do riachtanais a saintréithe sonracha i dtéarmaí a méide agus a bpróifílí gnó. Leabaítear an chomhréireacht freisin sna rialacha maidir le bainistíocht riosca TFC, tástáil ar athléimneacht dhigiteach, tuairisciú mórtheagmhas a bhaineann le TFC, agus formhaoirseacht ar sholáthraithe seirbhíse TFC tríú páirtí criticiúla. ·An rogha ionstraime Ní mór na bearta atá riachtanach chun bainistíocht riosca TFC, tuairisciú teagmhas a bhaineann le TFC, tástáil agus formhaoirseacht ar sholáthraithe seirbhíse TFC tríú páirtí criticiúla a chuimsiú i Rialachán chun a áirithiú go mbeidh na ceanglais mhionsonraithe infheidhme go héifeachtach agus go díreach ar bhealach aonfhoirmeach, gan dochar don chomhréireacht ná do rialacha sonracha a ndéantar foráil dóibh sa Rialachán sin. Cuirtear feabhas ar an muinín sa chóras airgeadais agus caomhnaítear a chobhsaíocht mar thoradh ar chomhsheasmhacht maidir le dul i ngleic le rioscaí oibríochta digití. Ó tharla go gcuidítear leis an gcastacht rialála a laghdú, go gcothaítear an cóineasú maoirseachta agus go gcuirtear leis an deimhneacht dhlíthiúil mar thoradh ar úsáid rialacháin, cuireann an Rialachán seo freisin le teorainn a chur le costais chomhlíonta na n‑eintiteas airgeadais, go háirithe i gcás na n‑eintiteas sin a fheidhmíonn ar bhonn trasteorann, rud a chuideodh le saobhadh iomaíoch a bhaint dá réir. Ina theannta sin, cuireann an Rialachán seo deireadh le héagothromaíochtaí reachtacha agus le cuir chuige mhíchothroma rialála nó mhaoirseachta náisiúnta i leith riosca TFC agus ar an gcaoi sin cuireann sé deireadh le bacainní ar an margadh aonair i seirbhísí airgeadais, go háirithe ar fheidhmiú rianúil an chirt bunaíochta agus an chirt seirbhísí a sholáthar d’eintitis airgeadais a fheidhmíonn ar bhonn trasteorann. Ar deireadh, is le rialacháin a forbraíodh an Leabhar Rialacha Aonair den chuid is mó, agus ba cheart cloí leis an rogha chéanna ionstraime dlí lena thabhairt cothrom le dáta leis an ngné athléimneachta digití oibríochtúla. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR ·Meastóireachtaí ex post/seiceálacha oiriúnachta ar an reachtaíocht atá ann cheana Níor díríodh in aon reachtaíocht seirbhísí airgeadais de chuid an Aontais go dtí seo ar an athléimneacht oibríochtúil agus ní dheachthas i ngleic go cuimsitheach i reachtaíocht ar bith le rioscaí a eascraíonn as an digitiú, fiú amháin sa reachtaíocht sin ina dtéann a rialacha i ngleic ar bhealach níos ginearálta leis an ngné riosca oibriúcháin mar aon leis an riosca TFC mar fho‑ghné. Chuidigh idirghabháil an Aontais go dtí seo le dul i ngleic le riachtanais agus le fadhbanna a bhí ann tar éis na géarchéime airgeadais in 2008: ní raibh caipiteal leordhóthanach ag institiúidí creidmheasa, ní raibh margaí airgeadais comhtháite a ndóthain, agus ní dhearnadh ach comhchuibhiú íosta go dtí sin. Níor tugadh tosaíocht do rioscaí TFC an tráth sin agus, mar thoradh air sin, is ar bhealach neamhchomhordaithe a forbraíodh na creataí dlíthiúla do na fo‑earnálacha airgeadais éagsúla. Mar sin féin, tá a cuspóirí curtha i gcrích ag gníomhaíocht an Aontais maidir leis an gcobhsaíocht airgeadais a áirithiú agus sraith aonair rialacha stuamachta agus iompraíochta sa mhargadh a leagan síos is infheidhme maidir le heintitis airgeadais ar fud an Aontais Eorpaigh. Ós rud é nár cumasaíodh leis na tosca a spreag idirghabháil reachtaíochta an Aontais roimhe seo rialacha sonracha ná cuimsitheacha chun dul i ngleic le húsáid fhorleathan teicneolaíochtaí digiteacha agus leis na rioscaí airgeadais atá ann dá réir sin, dealraíonn sé go mbeidh sé dúshlánach meastóireacht shainráite a dhéanamh. Léirítear meastóireacht intuigthe agus leasuithe reachtaíochta tar a héis sin i ngach colún den Rialachán seo. ·Comhairliúcháin leis na páirtithe leasmhara Chuaigh an Coimisiún i gcomhairle le páirtithe leasmhara ar feadh an phróisis a bhain leis an togra seo a ullmhú, go háirithe: i) Chuir an Coimisiún comhairliúchán poiblí oscailte tiomnaithe i gcrích (19 Nollaig 2019 – 19 Márta 2020); ii) Chuaigh an Coimisiún i gcomhairle leis an bpobal trí mheasúnú ar thionchar tionscanta (19 Nollaig 2019 – 16 Eanáir 2020); iii) Chuaigh seirbhísí an Choimisiúin i gcomhairle le saineolaithe as na Ballstáit sa Sainghrúpa maidir le Baincéireacht, Íocaíochtaí agus Árachas ar dhá ócáid (an 18 Bealtaine 2020 agus an 16 Iúil 2020); iv)Bhí seimineár gréasáin tiomnaithe ag seirbhísí an Choimisiúin maidir leis an athléimneacht dhigiteach oibríochtúil, mar chuid den tsraith imeachtaí For‑Rochtain Airgeadais Dhigitigh 2020 (an 19 Bealtaine 2020).

Ba é an aidhm a bhí leis an gcomhairliúchán poiblí an Coimisiún a chur ar an eolas maidir le creat ionchais trasearnála de chuid an Aontais a fhorbairt maidir le hathléimneacht dhigiteach oibríochtúil sa réimse seirbhísí airgeadais. Bhí tacaíocht fhorleathan sna freagraí do chreat tiomnaithe a thabhairt isteach ina mbeidh gníomhaíochtaí dírithe ar na ceithre réimse atá faoi réir an chomhairliúcháin, agus leagadh béim freisin ar an ngá atá ann an chomhréireacht a áirithiú agus chun dul i ngleic go cúramach leis an idirghníomhú le rialacha cothrománacha na Treorach maidir le Cibearshlándáil agus chun an t‑idirghníomhú sin a mhíniú. Fuair an Coimisiún dhá fhreagra maidir leis an measúnú ar thionchar tionscanta inar thug na freagróirí aghaidh ar ghnéithe sonracha a bhaineann lena réimse gníomhaíochta féin. Ag cruinniú an tSainghrúpa maidir le Baincéireacht, Íocaíochtaí agus Árachas a reáchtáladh an 18 Bealtaine 2020, léirigh na Ballstáit ardtacaíocht d’athléimneacht dhigiteach oibríochtúil na hearnála airgeadais a neartú trí na gníomhaíochtaí beartaithe de réir na gceithre ghné atá leagtha amach ag an gCoimisiún. Leag na Ballstáit béim freisin ar an ngá atá leis na rialacha nua a léiriú go soiléir leo siúd a bhaineann le riosca oibriúcháin (laistigh de reachtaíocht seirbhísí airgeadais an Aontais Eorpaigh) agus leis na rialacha cothrománacha maidir leis an gcibearshlándáil (an Treoir maidir le Cibearshlándáil). Ag an dara cruinniú, chuir roinnt Ballstát béim ar an ngá atá ann an chomhréireacht a áirithiú agus cás sonrach cuideachtaí beaga nó fochuideachtaí de ghrúpaí níos mó a chur san áireamh, mar aon leis an ngá atá le sainordú láidir do na hÚdaráis Chomhordúcháin Náisiúnta a bheidh páirteach san fhormhaoirseacht. Tógann an togra freisin ar an aiseolas ó chruinnithe le páirtithe leasmhara agus le húdaráis agus le hinstitiúidí an Aontais agus comhtháthaítear an t‑aiseolas sin. Tá páirtithe leasmhara, lena n‑áirítear soláthraithe seirbhíse TFC tríú páirtí, tacúil ar an mórgóir. Léirítear in anailís ar an aiseolas a fuarthas go bhfuiltear ag éileamh go gcaomhnófar an chomhréireacht agus go leanfar cur chuige bunaithe ar phrionsabail agus ar rioscaí agus na rialacha á gceapadh. Ar thaobh na n‑institiúidí de, is ón mBord Eorpach um Riosca Sistéamach (BERS), ó na hÚdaráis Mhaoirseachta Eorpacha (ÚMEnna), ó Ghníomhaireacht an Aontais Eorpaigh um Chibearshlándáil (ENISA), agus ón mBanc Ceannais Eorpach (BCE), agus ó údaráis inniúla na mBallstát, is mó a fuarthas aiseolas. ·Bailiú agus úsáid saineolais Agus an togra seo á ullmhú aige, bhí an Coimisiún ag brath ar fhianaise cháilíochtúil agus chainníochtúil a bailíodh ó fhoinsí aitheanta, lena n‑áirítear an dá chomhchomhairle theicniúla le ÚMEnna. Comhlánaíodh an obair sin le hionchur faoi rún, agus le tuarascálacha a bhí ar fáil go poiblí ó údaráis mhaoirseachta, ó chomhlachtaí idirnáisiúnta a leagann caighdeáin síos agus ó phríomhinstitiúidí taighde, chomh maith le hionchur cainníochtúil agus cáilíochtúil ó pháirtithe leasmhara aitheanta ón earnáil airgeadais ar fud na cruinne. ·Measúnú tionchair Tá measúnú tionchair ag gabháil leis an togra seo, rud a cuireadh isteach chuig an mBord um Ghrinnscrúdú Rialála an 29 Aibreán 2020 agus a faomhadh an 29 Bealtaine 2020. Mhol an Bord um Ghrinnscrúdú Rialála feabhsuithe i roinnt réimsí d’fhonn: (i) faisnéis bhreise a thabhairt ar an gcaoi a n‑áiritheofaí an chomhréireacht; (ii) béim níos fearr a leagan ar a mhéid atá an rogha thosaíochta éagsúil leis an gcomhchomhairle theicniúil ó ÚMEnna, agus ar an bhfáth arb í an rogha sin an rogha is fearr; agus (iii) béim níos mó a chur ar an gcaoi a n‑idirghníomhaíonn an togra leis an reachtaíocht atá i bhfeidhm faoi láthair san Aontas, lena n‑áirítear le rialacha atá á n‑athbhreithniú faoi láthair. Rinneadh an measúnú tionchair a oiriúnú chun dul i ngleic leis na pointí sin, agus chun dul i ngleic le barúlacha níos mionsonraithe ón mBord um Ghrinnscrúdú Rialála freisin. Bhreithnigh an Coimisiún roinnt roghanna beartais chun creat maidir le hathléimneacht dhigiteach oibríochtúil a fhorbairt: ·“Gan aon ní a dhéanamh”: leanfaí de rialacha maidir leis an athléimneacht oibríochtúil a leagan síos leis an tsraith reatha éagsúil d’fhorálacha an Aontais maidir le seirbhísí airgeadais, i bpáirt leis an Treoir maidir le Cibearshlándáil, agus le córais náisiúnta atá ann faoi láthair nó a bheidh ann amach anseo; ·Rogha 1: caipiteal maolánach a neartú: thabharfaí isteach caipiteal maolánach sa bhreis chun acmhainneacht eintiteas caipiteal a neartú le caillteanais a iompar a d’fhéadfadh teacht chun cinn de dheasca easpa athléimneacht dhigiteach oibríochtúil; ·Rogha 2: gníomh maidir le hathléimneacht dhigiteach oibríochtúil seirbhísí airgeadais a thabhairt isteach: creat cuimsitheach a chumasú ar leibhéal an Aontais Eorpaigh ina mbeidh rialacha comhsheasmhacha maidir le ceanglais athléimneachta digití oibríochtúla gach eintitis airgeadais rialáilte agus lena leagfar síos creat Formhaoirseachta do sholáthraithe seirbhísí TFC tríú páirtí criticiúla; ·Rogha 3: gníomh maidir le hathléimneacht dhigiteach oibríochtúil seirbhísí airgeadais i gcomhar le maoirseacht láraithe soláthraithe seirbhíse TFC tríú páirtí criticiúla: de bhreis ar ghníomh maidir le hathléimneacht dhigiteach oibríochtúil (rogha 2), bhunófaí údarás nua chun maoirseacht a dhéanamh ar an soláthar seirbhísí ag soláthraithe seirbhíse TFC tríú páirtí. Roghnaíodh an dara rogha mar baintear amach leis formhór na gcuspóirí beartaithe ar bhealach atá éifeachtach, éifeachtúil, agus comhleanúnach le beartais eile an Aontais. Is é an rogha sin is fearr le formhór na bpáirtithe leasmhara freisin. Thiocfadh costais de chineál aonuaire agus de chineál athfhillteach chun cinn mar thoradh ar an rogha a coinníodh. Baineann na costais aonuaire le hinfheistíocht i gcórais TF go príomha agus, dá bhrí sin, is deacair iad a chainníochtú mar gheall ar éagsúlachtaí ar thimpeallachtaí casta TF na ngnólachtaí agus go háirithe ar a gcórais TF oidhreachta. Mar sin féin, is dócha go mbeidh na costais sin teoranta i gcás gnólachtaí móra mar thoradh ar an infheistíocht mhór TF atá déanta acu cheana féin. Meastar go mbeidh na costais teoranta freisin i gcás gnólachtaí níos lú mar bheadh feidhm ag bearta comhréireacha mar thoradh ar a riosca níos ísle. Is maith an éifeacht a bheidh ag an rogha a coinníodh ar fhiontair bheaga agus mheánmhéide atá ag feidhmiú i dtionscal na seirbhísí airgeadais i dtéarmaí tionchair eacnamaíocha, shóisialta agus chomhshaoil. Soiléireofar leis an togra d’fhiontair bheaga agus mheánmhéide na rialacha a bheidh i bhfeidhm, rud a laghdóidh na costais chomhlíonta. Is ar thomhaltóirí agus ar infheisteoirí is mó a bhraithfeadh tionchar sóisialta na rogha beartais a coinníodh. Mar thoradh ar leibhéil níos airde athléimneachta digití oibríochtúla ar chóras airgeadais an Aontais, laghdófaí líon agus meánchostas na dteagmhas. Bhainfeadh an tsochaí trí chéile tairbhe as an muinín níos mó i dtionscal na seirbhísí airgeadais. Ar deireadh, i dtéarmaí tionchair chomhshaoil, spreagfaí leis an rogha beartais a roghnaíodh úsáid níos mó as an nglúin is déanaí de bhonneagair agus de sheirbhísí TFC, agus meastar go n‑éireoidh na bonneagair agus na seirbhísí sin níos inbhuanaithe. ·Oiriúnacht rialála agus simpliú Laghdófaí ualaí riaracháin agus costais lena mbaineann ach ceanglais fhorluiteacha maidir le tuairisciú teagmhas a bhaineann le TFC a bhaint. Ina theannta sin, laghdófar costais mar thoradh ar thástáil chomhchuibhithe athléimneachta digití oibríochtúla le haitheantas frithpháirteach ar fud an Mhargaidh Aonair, go háirithe do ghnólachtaí trasteorann a mbeadh roinnt tástálacha le déanamh acu i mBallstáit éagsúla murach sin. ·Cearta bunúsacha

Tá an tAontas Eorpach tiomanta do chaighdeáin arda cosanta a thabhairt do chearta bunúsacha. Gach socrú deonach maidir le comhroinnt faisnéise idir eintitis airgeadais a chuirfear chun cinn leis an Rialachán seo, dhéanfaí é i dtimpeallachtaí iontaofa agus thabharfaí lánurraim do rialacháin an Aontais maidir le cosaint sonraí, go háirithe Rialachán (AE) 2016/679 ó Pharlaimint na hEorpa agus ón gComhairle go háirithe nuair is gá sonraí pearsanta a phróiseáil chun críocha leas dlisteanach arna shaothrú ag an rialtóir. 4. IMPLEACHTAÍ BUISÉADACHA I dtéarmaí impleachtaí buiséadacha, ó tharla go ndéantar foráil sa Rialachán reatha do ról níos mó do ÚMEnna trí bhíthin cumhachtaí a bhronnfar orthu chun formhaoirseacht leordhóthanach a dhéanamh ar sholáthraithe seirbhísí TFC tríú páirtí criticiúla, chuimseofaí leis an togra úsáid acmhainní níos mó, go háirithe chun misin formhaoirseachta a chomhlíonadh (amhail cigireachtaí agus iniúchtaí ar an láthair agus ar líne) agus úsáid ball foirne a bhfuil saineolas sonrach ar shlándáil TFC acu. Beidh scála agus dáileadh na gcostas sin ag brath ar mhéid na gcumhachtaí formhaoirseachta nua agus ar na tascanna (beachta) a bheidh le déanamh ag ÚMEnna. I dtéarmaí acmhainní nua foirne a chur ar fáil, beidh líon iomlán de 18 mball foirne lánaimseartha (coibhéis lánaimseartha) ag teastáil ó ÚBE, ESMA agus ÚEÁPC – 6 choibhéis lánaimseartha le haghaidh gach údaráis – nuair a thiocfaidh forálacha éagsúla an togra i bhfeidhm (measta ag EUR 15.71 milliún don tréimhse 2022–2027). Tabhóidh ÚMEnna costais bhreise TF, caiteachais mhisin do na cigireachtaí ar an láthair, agus costais aistriúcháin (measta ag EUR 12 mhilliún don tréimhse 2022–2027), mar aon le caiteachas riaracháin eile (measta ag EUR 2.48 milliún don tréimhse 2022-2027). Dá bhrí sin, is thart ar EUR 30,19 milliún an tionchar iomlán ar chostais sa tréimhse 2022 - 2027. Ba cheart a shonrú freisin, cé go mbraithfidh an líon foirne (e.g. baill foirne nua agus caiteachas a bhaineann leis na tascanna nua) a bheidh riachtanach don fhormhaoirseacht dhíreach le himeacht ama ar fhorbairt líon agus mhéid na soláthraithe seirbhíse TFC tríú páirtí criticiúla a bheidh le formhaoirsiú, go n‑íocfar go hiomlán as an gcaiteachas faoi seach as táillí a íocfaidh na rannpháirtithe sin sa mhargadh. Dá bhrí sin, ní mheastar go mbeidh aon tionchar ar leithreasú buiséid an Aontais (ach amháin na baill foirne bhreise), mar íocfar as na costais sin ina n‑iomláine le táillí. Mínítear tionchar airgeadais agus buiséadach an togra seo go mionsonraithe sa ráiteas airgeadais reachtach atá i gceangal leis an togra seo. 5.EILIMINTÍ EILE ·Pleananna cur chun feidhme, agus socruithe faireacháin, meastóireachta agus tuairiscithe Cuimsítear leis an togra plean ginearálta chun faireachán agus meastóireacht a dhéanamh ar an tionchar ar na cuspóirí sonracha, agus cuirtear de cheangal ar an gCoimisiún athbhreithniú a dhéanamh gach trí bliana ar a laghad tar éis theacht i bhfeidhm an togra, agus príomhthorthaí an athbhreithnithe sin a thuairisciú do Pharlaimint na hEorpa agus don Chomhairle. Tá an t‑athbhreithniú le déanamh de réir Threoirlínte an Choimisiúin um Rialachán Níos Fearr. ·Míniúchán mionsonraithe ar fhorálacha sonracha an togra Tá an togra bunaithe ar roinnt príomhréimsí beartais ar príomhcholúin idirghaolmhara iad a áirítear go comhthoiliúil i dtreoir agus i ndea‑chleachtais Eorpacha agus idirnáisiúnta a bhfuil mar aidhm leo feabhas a chur ar athléimneacht chibearshlándála agus oibríochta na hearnála airgeadais. Raon feidhme an Rialacháin agus comhréireacht na mbeart riachtanach a chur i bhfeidhm (Airteagal 2) Chun comhsheasmhacht a áirithiú maidir leis na ceanglais bainistíochta riosca TFC is infheidhme maidir leis an earnáil airgeadais, cuimsítear leis an rialachán réimse eintiteas airgeadais a rialáiltear ar leibhéal an Aontais iad, mar atá institiúidí creidmheasa, institiúidí airgeadais, institiúidí ríomh‑airgid, gnólachtaí infheistíochta, soláthraithe seirbhíse criptea‑shócmhainní, taisclanna lárnacha urrús, contrapháirtithe lárnacha, ionaid trádála, stórtha trádála, bainisteoirí cistí infheistíochta malartacha agus cuideachtaí bainistíochta, soláthraithe seirbhíse tuairiscithe sonraí, gnóthais árachais agus athárachais, idirghabhálaithe árachais, idirghabhálaithe athárachais agus idirghabhálaithe athárachais coimhdeacha, institiúidí le haghaidh pinsin scoir ceirde, gníomhaireachtaí rátála creidmheasa, iniúchóirí reachtúla agus gnólachtaí iniúchóireachta, riarthóirí tagarmharcanna criticiúla agus soláthraithe seirbhíse sluachistiúcháin. Éascaítear le cuimsiú den sórt sin cur i bhfeidhm aonchineálach comhtháite gach gné den bhainistíocht riosca ar limistéir a bhaineann le TFC, agus ina theannta sin cosnaítear an chothroime iomaíochta idir eintitis airgeadais i ndáil lena n‑oibleagáidí rialála maidir le riosca TFC. Ag an am céanna, aithnítear sa rialachán gur ann do dhifríochtaí móra idir eintitis airgeadais i dtéarmaí méide, próifílí gnó, nó i ndáil lena nochtadh do riosca digiteach. Ós rud é go bhfuil níos mó acmhainní ag eintitis airgeadais níos mó, ní cheanglaítear ach ar eintitis airgeadais nach gcáilíonn mar mhicrifhiontair, mar shampla, socruithe casta rialachais agus feidhmeanna tiomnaithe bainistíochta a bhunú, measúnuithe doimhne a dhéanamh tar éis athruithe móra ar bhonneagair ghréasáin agus chórais faisnéise, anailís riosca a dhéanamh go rialta ar chórais TFC oidhreachta, tástáil ar leanúnachas gnó agus pleananna freagartha agus athshlánaithe a fhairsingiú chun cásanna lascaistrithe idir a bpríomhbhonneagar TFC agus saoráidí iomarcaíochta a ghabháil. Thairis sin, ní cheanglófar ach ar eintitis airgeadais a n‑aithnítear iad mar a bheith tábhachtach chun críocha na hardtástála athléimneachta digití tástálacha treáite bunaithe ar bhagairtí a dhéanamh. D’ainneoin an chuimsithe fhairsing sin, ní cuimsiú uileghabhálach é. Go háirithe, ní ghabhtar leis an rialachán seo oibreoirí córais mar a shainmhínítear i bpointe (p) d’Airteagal 2 de Threoir 98/26/CE maidir le críochnaitheacht socraíochta i gcórais íocaíochta agus socraíochta urrús ná aon rannpháirtí córais murab eintiteas airgeadais é an rannpháirtí sin arna rialáil ar leibhéal an Aontais agus, ar an gcaoi sin, chumhdófaí é leis an rialachán seo ina cheart féin (i.e. institiúid creidmheasa, gnólacht infheistíochta, CPL). Ina theannta sin, tá clárlann an Aontais do lamháltais astaíochtaí, a fheidhmítear faoi choimirce an Choimisiúin Eorpaigh i gcomhréir le Treoir 2003/87/CE, lasmuigh den raon feidhme freisin. Cuirtear san áireamh le heisiaimh den sórt sin ón Treoir maidir le Críochnaitheacht Socraíochta an gá atá le hathbhreithniú breise ar ábhair dhlí agus bheartais a théann i bhfeidhm ar oibreoirí agus ar rannpháirtithe an chórais faoin Treoir agus breithniú cuí á dhéanamh ar thionchar creataí a bhaineann faoi láthair le córais íocaíochta atá á n‑oibriú ag na bainc cheannais. Ós rud é go bhféadfadh gnéithe a bheith i gceist leis na hábhair sin, a bheidh ar leithligh ó shaincheisteanna a chumhdaítear leis an rialachán seo, leanfaidh an Coimisiún de mheasúnú a dhéanamh ar a riachtanaí atá sé raon feidhme an rialacháin seo a shíneadh chun eintitis agus bonneagair TFC atá lasmuigh dá shainordú faoi láthair a chumhdach, agus ar an tionchar a bheadh ar an síneadh sin. Ceanglais a bhaineann le rialachas (Airteagal 4) Ceapadh an rialachán seo chun straitéisí gnó eintiteas airgeadais agus iompar na bainistíochta riosca TFC a ailíniú ar bhealach níos fearr. Chuige sin, ceanglófar ar an gcomhlacht bainistíochta ról gníomhach ríthábhachtach a chothabháil chun an creat bainistíochta riosca TFC a stiúradh agus urramú cibearshláinteachais teaghráin a shaothrú. Beidh freagracht iomlán an chomhlachta bainistíochta maidir le bainistíocht riosca TFC eintitis airgeadais ina prionsabal uileghabhálach a aistreofar ina sraith ceanglas sonrach, amhail róil agus freagrachtaí soiléire a leithdháileadh maidir le gach feidhm a bhaineann le TFC, rannpháirteachas leanúnach i rialú an fhaireacháin ar an mbainistíocht riosca TFC, agus i réimse iomlán na bpróiseas formheasa agus rialaithe agus leithdháileadh iomchuí infheistíochtaí agus oiliúna TFC. Ceanglais maidir le bainistíocht riosca TFC (Airteagail 5 go 14)

Tá an athléimneacht dhigiteach oibríochtúil fréamhaithe i sraith príomhphrionsabal agus ceanglas maidir le creat bainistíochta riosca TFC, i gcomhréir leis an gcomhchomhairle theicniúil ó ÚMEnna. Tá na ceanglais sin bunaithe ar chaighdeáin, treoirlínte agus moltaí ábhartha idirnáisiúnta, náisiúnta agus atá leagtha amach ag an tionscal, agus baineann siad le feidhmeanna sonracha i mbainistíocht riosca TFC (sainaithint, cosaint agus cosc, brath, freagairt agus aisghabháil, foghlaim agus forbairt agus cumarsáid). D’fhonn coimeád cothrom le dáta le timpeallacht chibearshlándála atá ag forbairt go tapa, ceanglaítear ar eintitis airgeadais córais agus uirlisí athléimneacha TFC lena laghdaítear tionchar an riosca TFC a bhunú agus a choinneáil ar bun, chun gach foinse riosca TFC a shainaithint ar bhonn leanúnach, chun bearta cosanta agus coisctheacha a bhunú, gníomhaíochtaí aimhrialta a bhrath go pras, beartais chuimsitheacha thiomnaithe leanúnachais gnó agus pleananna cuimsitheacha tiomnaithe tubaiste agus athshlánaithe a chur i bhfeidhm mar chuid bhunúsach den bheartas um leanúnachas gnó oibríochta. Bíonn na comhpháirteanna deiridh sin ag teastáil le haghaidh athshlánú pras tar éis teagmhais a bhaineann le TFC, go háirithe cibirionsaithe, trí theorainn a chur leis an damáiste agus trí thosaíocht a thabhairt d’atosú sábháilte gníomhaíochtaí. Ní fhorchuirtear caighdeánú sonrach leis an rialachán féin, ach ina ionad sin cuirtear le caighdeáin theicniúla Eorpacha agus atá aitheanta go hidirnáisiúnta nó le dea‑chleachtais sa tionscal, sa mhéid a chloíonn siad go hiomlán le treoracha maoirseachta maidir leis na caighdeáin idirnáisiúnta sin a úsáid agus a chuimsiú. Cuimsítear leis an rialachán seo freisin sláine, sábháilteacht agus athléimneacht bonneagar agus saoráidí fisiciúla lena dtacaítear le húsáid teicneolaíochta agus na bpróiseas ábhartha a bhaineann le TFC agus daoine, mar chuid de lorg digiteach oibríochtaí eintitis airgeadais. Tuairisciú teagmhas a bhaineann le TFC (Airteagail 15 go 20) Baintear amach comhchuibhiú agus cuíchóiriú an tuairiscithe teagmhas a bhaineann le TFC, ar an gcéad dul síos, trí cheanglas ginearálta ar eintitis airgeadais próiseas bainistíochta a bhunú chun faireachán a dhéanamh ar theagmhais a bhaineann le TFC agus chun iad a logáil, agus tar a éis sin trí oibleagáid iad a aicmiú bunaithe ar chritéir a shonraítear sa rialachán agus a fhorbróidh ÚMEnna tar a éis sin chun tairseacha ábharthachta a shonrú. Ar an dara dul síos, ní gá ach na teagmhais a bhaineann le TFC a meastar gur mórtheagmhais iad a thuairisciú do na húdaráis inniúla. Ba cheart an tuairisciú a phróiseáil le teimpléad coiteann agus de réir nós imeachta comhchuibhithe mar a bheidh forbartha ag ÚMEnna. Ba cheart d’eintitis airgeadais tuarascálacha tosaigh, idirmheánacha agus deiridh a chur isteach, agus a n‑úsáideoirí agus a gcliaint a chur ar an eolas i gcás ina ndeachaigh an teagmhas i bhfeidhm, nó i gcás ina bhféadfadh an teagmhas dul i bhfeidhm, ar a leasanna airgeadais. Ba cheart do na húdaráis inniúla sonraí ábhartha de na teagmhais a chur ar fáil d’institiúidí nó d’údaráis eile: do ÚMEnna, do BCE agus do na pointí teagmhála aonair a shonraítear faoi Threoir (AE) 2016/1148. Chun idirphlé idir eintitis airgeadais agus údaráis inniúla a bhunú a chuideodh leis an tionchar a laghdú agus le réitigh iomchuí a shainaithint, ba cheart aiseolas maoirseachta agus treoir a chur ar fáil chun tuairisciú mórtheagmhas a bhaineann le TFC a chomhlánú. Ar deireadh, ba cheart féachaint níos doimhne an bhféadfaí tuairisciú teagmhas a bhaineann le TFC a lárú ar leibhéal an Aontais i gcomhthuarascáil leis ÚMEnna, BCE agus ENISA ina ndéanfaí measúnú ar a fhéideartha a bheadh sé Mol AE aonair a bhunú d’eintitis airgeadais chun mórtheagmhais a bhaineann le TFC a thuairisciú. Tástáil maidir le hathléimneacht dhigiteach oibríochtúil (Airteagail 21 go 24) Ní mór na cumais agus na feidhmeanna a chuimsítear sa chreat bainistíochta riosca TFC a thástáil go tréimhsiúil le haghaidh ullmhachta agus chun laigí, easnaimh nó bearnaí a aithint, agus chun bearta ceartaitheacha a chur chun feidhme go pras. Cumasaítear leis an rialachán seo cur i bhfeidhm comhréireach ceanglas maidir le tástáil athléimneachta digití oibríochtúla ag brath ar mhéid, gnó agus próifílí riosca na n‑eintiteas airgeadais: cé gur cheart do gach einteas tástáil a dhéanamh ar uirlisí agus ar chórais TFC, níor cheart go mbeadh ceanglas ach amháin orthu siúd a sainaithníonn údaráis inniúla (bunaithe ar chritéir sa rialachán seo a bhfuil forbairt bhreise déanta orthu ag ÚMEnna) iad a bheith tábhachtach agus cibear‑aibí le réamhthástáil a dhéanamh bunaithe ar TLPTanna. Leagtar amach sa rialachán seo freisin na ceanglais ar thástálaithe agus na ceanglais chun torthaí TLPT a aithint ar fud an Aontais d’eintitis airgeadais a bhíonn ag feidhmiú i roinnt Ballstát. Riosca TFC tríú páirtí (Airteagail 25 go 39) Ceaptar an rialachán chun faireachán iontaofa ar riosca TFC tríú páirtí a áirithiú. Bainfear amach an cuspóir sin ar an gcéad dul síos trí chloí le rialacha bunaithe ar phrionsabail a bheidh infheidhme maidir leis an bhfaireachán a dhéanfaidh eintitis airgeadais ar riosca ag eascairt as soláthraithe TFC tríú páirtí. Ar an dara dul síos, comhchuibhítear leis an rialachán seo príomhghnéithe den tseirbhís agus den chaidreamh le soláthraithe TFC tríú páirtí. Cuimsítear leis na gnéithe sin gnéithe íosta a meastar iad mar a bheith ríthábhachtach chun go bhféadfadh eintiteas airgeadais faireachán iomlán a dhéanamh ar riosca TFC tríú páirtí ar feadh chéimeanna conclúide, feidhmíochta, foirceanta agus iarchonarthacha a gcaidrimh. Go háirithe, ní mór go mbeidh sna conarthaí lena rialaítear an caidreamh sin tuairisc iomlán ar sheirbhísí, faisnéis ar shuíomhanna ina ndéanfar sonraí a phróiseáil, tuairiscí iomlána ar leibhéil seirbhíse mar aon le spriocanna feidhmíochta cainníochtúla agus cáilíochtúla, forálacha ábhartha maidir le hinrochtaineacht, infhaighteacht, sláine, slándáil agus cosaint pearsanta, agus ráthaíochtaí maidir le rochtain, aisghabháil agus tabhairt ar ais i gcás mhainneachtain na soláthraithe seirbhíse TFC tríú páirtí, tréimhsí fógra agus ceanglais um thuairisciú atá ar na soláthraithe seirbhíse TFC tríú páirtí, cearta rochtana, cigireachta agus iniúchóireachta an eintitis airgeadais nó tríú páirtí cheaptha, cearta foirceanta soiléire, agus straitéisí tiomnaithe scoir. Thairis sin, ós rud é go bhféadfar cuid de na gnéithe conarthacha sin a chaighdeánú, cuirtear chun cinn leis an rialachán úsáid dheonach clásal conarthach caighdeánach atá le forbairt le haghaidh úsáid seirbhíse néalríomhaireachta ag an gCoimisiún. Ar deireadh, féachtar leis an rialachán cóineasú a chur chun cinn maidir le cuir chuige mhaoirseachta i leith an riosca TFC tríú páirtí san earnáil airgeadais ach soláthraithe seirbhíse TFC tríú páirtí criticiúla a chur faoi réir chreat formhaoirseachta de chuid an Aontais. Trí bhíthin creat reachtach comhchuibhithe nua, tugtar cumhachtaí do ÚME a ainmnítear mar an príomh‑fhormhaoirseoir le haghaidh gach soláthraí seirbhíse TFC tríú páirtí criticiúil den sórt sin lena áirithiú go ndéantar faireachán ar scála uile‑Eorpach ar sholáthraithe seirbhíse teicneolaíochta a chomhlíonann ról criticiúil d’fheidhmiú na hearnála airgeadais. Forbraítear leis an gcreat formhaoirseachta a bheartaítear leis an rialachán seo an ailtireacht institiúideach atá ann cheana i réimse na seirbhísí airgeadais, faoina n‑áirithíonn Comhchoiste ÚMEnna comhordú trasearnála maidir le gach ábhar a bhaineann le riosca TFC, i gcomhréir lena thascanna i ndáil leis an gcibearshlándáil, le tacaíocht ón bhfochoiste ábhartha (Fóram Formhaoirseachta) a dhéanann obair ullmhúcháin do chinntí aonair agus moltaí comhchoiteanna do CTPPanna. Comhroinnt faisnéise (Airteagal 40) Chun feasacht a mhúscailt ar riosca TFC, a scaipeadh a laghdú an oiread is féidir, tacú le cumais chosanta agus teicnící braite bagairtí eintiteas airgeadais, ceadaítear leis an rialachán d’eintitis airgeadais socruithe a bhunú chun faisnéis maidir le cibearbhagairtí a mhalartú eatarthu féin.



2020/0266 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le hathléimneacht dhigiteach oibríochtúil don earnáil airgeadais agus lena leasaítear Rialachán (CE) Uimh. 1060/2009, Rialachán (AE) Uimh. 648/2012, Rialachán (AE) Uimh. 600/2014 agus Rialachán (AE) Uimh. 909/2014 (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ón mBanc Ceannais Eorpach, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Sa ré dhigiteach, tacaíonn an teicneolaíocht faisnéise agus cumarsáide (TFC) le córais chasta a úsáidtear le haghaidh ghnáthghníomhaíochtaí na sochaí. Coinníonn sí ár ngeilleagair ag imeacht i bpríomhearnálacha, lena n‑áirítear an earnáil airgeadais, agus cuireann sí le feidhmiú an mhargaidh aonair. Cuireann digitiú breise agus idircheangailteacht+ bhreise le rioscaí TFC freisin, rud a fhágann go mbíonn an tsochaí ina hiomláine – agus an córas airgeadais go háirithe – níos leochailí in éadan cibearbhagairtí nó bristeacha TFC. Sa lá atá inniu ann, cé gur bunghnéithe de gach gníomhaíocht d’eintitis airgeadais san Aontas úsáid uileláithreach córas TFC agus ardleibhéal digitithe agus nascachta, níl an athléimneacht dhigiteach ionsuite go leordhóthanach ina gcreataí oibriúcháin. (2)Tá ról ríthábhachtach bainte amach ag an úsáid TFC i gcúrsaí airgeadais le cúpla scór bliain anuas, agus tá ábharthacht chriticiúil ag TFC sa lá atá inniu ann in oibriú gnáthfheidhmeanna laethúla gach eintitis airgeadais. Cuimsítear le digitiú, mar shampla, íocaíochtaí, atá ag aistriú níos mó ó mhodhanna airgid thirim agus páipéarbhunaithe, go húsáid réiteach digiteach, mar aon le himréiteach agus socraíocht urrús, trádáil leictreonach agus algartamach, oibríochtaí iasachtaithe agus cistiúcháin, airgeadas idir piaraí, rátáil chreidmheasa, frithghealladh árachais, bainistíocht éileamh agus oibríochtaí cúloifige. Ní hamháin go bhfuil cúrsaí airgeadais tar éis éirí digiteach den chuid is mó ar fud na hearnála go léir, ach ina theannta sin chuir an digitiú le hidirnaisc agus le spleáchais laistigh den earnáil airgeadais agus le bonneagar agus le soláthraithe seirbhíse tríú páirtí. (3)I dtuarascáil in 2020 inar tugadh aghaidh ar an gcibir‑riosca sistéamach, d’athdhearbhaigh an Bord Eorpach um Riosca Sistéamach (BERS) go bhféadfadh an leibhéal ard idircheangailteachta atá ann cheana idir eintitis airgeadais, margaí airgeadais agus bonneagair an mhargaidh airgeadais, agus go háirithe idirspleáchas a gcóras TFC, a bheith ina leochaileacht shistéamach mar d'fhéadfadh cibirtheagmhais logánta scaipeadh go tapa ó cheann ar bith den tuairim agus 22 000 eintiteas airgeadais san Aontas go dtí an córas airgeadais ina iomláine, gan teorainneacha tíreolaíocha a bheith ina mbac orthu. Ní ar eintitis airgeadais leo féin amháin a théann sáruithe tromchúiseacha TFC sa réimse airgeadais i bhfeidhm. Réitíonn siad an bealach freisin do scaipeadh na leochaileachtaí logánta ar fud na gcainéal tarchurtha airgeadais, agus d’fhéadfaidís a bheith ina gcúis iarmhairtí díobhálacha do chobhsaíocht chóras airgeadais an Aontais, rud a ghinfeadh fuadar leachtachta agus caillteanas foriomlán muiníne agus iontaobhais sna margaí airgeadais. (4)Le blianta beaga anuas, tharraing rioscaí TFC aird lucht ceaptha beartas, rialtóirí agus comhlachtaí socraithe caighdeán náisiúnta, Eorpacha agus idirnáisiúnta chun cur leis an athléimneacht, chun caighdeáin a leagan síos, agus chun obair rialála nó mhaoirseachta a chomhordú. Ar an leibhéal idirnáisiúnta, tá sé d'aidhm ag Coiste Basel um Maoirseacht ar Bhaincéireacht, an Coiste um Chórais Íocaíochta agus Socraíochta, an Bord um Chobhsaíocht Airgeadais, an Institiúid um Chobhsaíocht Airgeadais, mar aon le grúpaí tíortha G7 agus G20 uirlisí a chur ar fáil d’údaráis inniúla agus d’oibreoirí margaidh i ndlínsí éagsúla chun cur le hathléimneacht a gcuid córas airgeadais. (5)D’ainneoin tionscnaimh spriocdhírithe bheartais agus reachtaíochta ar an leibhéal náisiúnta agus Eorpach, cuireann rioscaí TFC dúshlán roimh athléimneacht oibríochtúil, feidhmíocht agus cobhsaíocht chóras airgeadais an Aontais. An t‑athchóiriú a cuireadh i bhfeidhm tar éis na géarchéime airgeadais in 2008, is í athléimneacht airgeadais earnáil airgeadais an Aontais a neartaigh sé go príomha, agus ba é an aidhm a bhí leis iomaíochas agus cobhsaíocht an Aontais a chosaint ó thaobh gnéithe eacnamaíocha, stuamachta agus iompraíochta sa mhargadh de. Cé gur cuid den riosca oibriúcháin iad slándáil TFC agus an athléimneacht dhigiteach, ba lú a díríodh orthu sa chlár oibre rialála iar‑ghéarchéime, agus níor forbraíodh iad ach amháin i réimsí áirithe de bheartas seirbhísí airgeadais agus de thírdhreach rialála an Aontais, nó i líon beag Ballstát. (6)I bplean gníomhaíochta Fintech, plean de chuid an Choimisiúin in 2018, cuireadh béim mhór ar a thábhachtaí atá sé earnáil airgeadais an Aontais a dhéanamh níos athléimní freisin ó thaobh oibriúcháin de chun a sábháilteacht teicneolaíochta agus a dea‑fheidhmiú, agus a hathshlánú ó sháruithe agus ó theagmhais TFC a áirithiú, rud a fhágann ar deireadh gur féidir seirbhísí airgeadais a sholáthar go héifeachtach agus go rianúil ar fud an Aontais go léir, lena n‑áirítear i staideanna struis, agus iontaoibh agus muinín na dtomhaltóirí agus an mhargaidh á gcaomhnú freisin. (7)I mí Aibreáin 2019, chomheisigh an tÚdarás Baincéireachta Eorpach (ÚBE), an tÚdarás Eorpach um Urrúis agus Margaí (ESMA) agus an tÚdarás Eorpach um Árachas agus Pinsin Cheirde (ÚEÁPC) (a dtugtar “Údaráis Mhaoirseachta Eorpacha” nó “ÚMEnna” orthu le chéile) dhá phíosa comhairle theicniúla inar éilíodh cur chuige comhleanúnach i leith rioscaí TFC san airgeadas agus inar moladh go neartófaí, ar bhealach comhréireach, athléimneacht dhigiteach oibríochtúil thionscal na seirbhísí airgeadais trí thionscnamh Aontais a bhaineann go sonrach leis an earnáil. (8)Déantar earnáil airgeadais an Aontais a rialáil le Leabhar Rialacha Aonair comhchuibhithe agus is faoi réir córas Eorpach maoirseachta airgeadais atá an earnáil. Mar sin féin, níl comhchuibhiú iomlán ná comhsheasmhach déanta fós ar fhorálacha lena dtéitear i ngleic leis an athléimneacht dhigiteach oibríochtúil agus slándáil TFC, d’ainneoin go bhfuil an athléimneacht dhigiteach oibríochtúil ríthábhachtach le cobhsaíocht airgeadais agus sláine an mhargaidh a áirithiú sa ré dhigiteach, agus í chomh tábhachtach céanna mar shampla le caighdeáin choiteanna maidir le stuamacht nó iompraíocht sa mhargadh. Dá bhrí sin, ba cheart an Leabhar Rialacha Aonair agus an córas maoirseachta a fhorbairt chun an ghné sin a chuimsiú freisin, trí shainorduithe na maoirseoirí airgeadais a mhéadú, maoirseoirí a bhfuil de dhualgas orthu faireachán a dhéanamh ar chobhsaíocht airgeadais agus ar shláine an mhargaidh agus iad sin a chosaint. (9)Éagothromaíochtaí reachtacha agus cuir chuige mhíchothroma rialála nó mhaoirseachta náisiúnta i leith riosca TFC, is rudaí iad a spreagann bacainní ar an margadh aonair i seirbhísí airgeadais, rud a chuireann bac ar fheidhmiú rianúil an chirt bunaíochta agus an chirt seirbhísí a sholáthar d’eintitis airgeadais a fheidhmíonn ar bhonn trasteorann. Ar an gcaoi chéanna, d’fhéadfaí an iomaíocht idir an cineál céanna eintiteas airgeadais a bhíonn ag feidhmiú i mBallstáit éagsúla a shaobhadh. Go háirithe i réimsí ina bhfuil comhchuibhiú an Aontais an‑teoranta – amhail an tástáil athléimneachta digití oibríochtúla – nó nach ann don chomhchuibhiú sin – amhail faireachán ar riosca TFC tríú páirtí – d’fhéadfadh éagothromaíochtaí a bhunaítear le forbairtí a bheartaítear ar an leibhéal náisiúnta bacainní breise a chur roimh fheidhmiú an mhargaidh aonair a rachadh chun dochair do rannpháirtithe sa mhargadh agus don chobhsaíocht airgeadais. (10)Is claonta a chuathas i ngleic leis na forálacha a bhaineann le riosca TFC ar leibhéal an Aontais go dtí seo, rud a léiríonn bearnaí nó forluití i réimsí tábhachtacha amhail tuairisciú teagmhas a bhaineann le TFC agus tástáil athléimneachta digití oibríochtúla, agus a chruthaíonn neamhréireachtaí i ngeall ar rialacha náisiúnta éagsúla ag teacht chun cinn nó cur i bhfeidhm rialacha forluiteacha ar bhealach nach bhfuil éifeachtúil ó thaobh costais de. Is mór an díobháil sin go háirithe do dhian‑úsáideoirí TFC amhail an earnáil airgeadais toisc nach mbíonn aon teorainn le rioscaí TFC agus bíonn a cuid seirbhísí á soláthar ag an earnáil airgeadais ar bhonn fairsing trasteorann laistigh den Aontas agus lasmuigh de araon. Bíonn dúshláin oibríochta roimh eintitis airgeadais ar leith a fheidhmíonn ar bhonn trasteorann nó ag a bhfuil roinnt údaruithe (e.g. féadfaidh eintiteas airgeadais amháin ceadúnas baincéireachta, ceadúnas gnólachta infheistíochta, agus ceadúnas institiúide íocaíochta a bheith aige, agus gach ceadúnas díobh eisithe ag údarás inniúil éagsúil in aon Bhallstát amháin nó níos mó) maidir le dul i ngleic le rioscaí TFC agus drochthionchair teagmhas TFC a mhaolú ina n‑aonar agus ar bhealach comhleanúnach costéifeachtach. (11)Ós rud é nach bhfuil creat cuimsitheach riosca TFC ná riosca oibriúcháin ag gabháil leis an Leabhar Rialacha Aonair, is gá comhchuibhiú breise a dhéanamh ar na príomhcheanglais athléimneachta digití oibríochtúla le haghaidh gach eintiteas airgeadais. Na cumais agus an athléimneacht fhoriomlán a d’fhorbródh eintitis airgeadais, bunaithe ar na príomhcheanglais sin, d’fhonn éaradh oibríochta a sheasamh, chuideoidís sin chun cobhsaíocht agus sláine mhargaí airgeadais an Aontais a chaomhnú agus, ar an gcaoi sin, chuideoidís le hardleibhéal cosanta a áirithiú d’infheisteoirí agus do thomhaltóirí san Aontas. Ós rud é go bhfuil sé d'aidhm ag an Rialachán seo cur le feidhmiú rianúil an mhargaidh aonair, is ar fhorálacha Airteagal 114 CFAE ba cheart a bhunú, faoi mar a léirítear i gcomhréir le cásdlí comhsheasmhach ó Chúirt Bhreithiúnais an Aontais Eorpaigh. (12)Tá sé d’aidhm ag an Rialachán seo ar an gcéad dul síos comhchuibhiú agus uasghrádú a dhéanamh ar na ceanglais maidir le riosca TFC a dtéitear i ngleic leo ar leithligh sna Rialacháin agus sna Treoracha éagsúla go dtí seo. Cé gur cuimsíodh leis na gníomhartha dlí sin de chuid an Aontais na príomhchatagóirí riosca airgeadais (e.g. riosca creidmheasa, riosca margaidh, riosca creidmheasa agus riosca leachtachta an chontrapháirtí, riosca maidir le hiompraíocht sa mhargadh), níorbh fhéidir leo dul i ngleic go cuimsitheach, an tráth a glacadh iad, le gach gné den athléimneacht oibríochtúil. Nuair a rinneadh forbairt bhreise ar na ceanglais maidir le rioscaí oibríochta sna gníomhartha dlí sin de chuid an Aontais, ba mhinic tús áite iontu do chur chuige cainníochtúil traidisiúnta chun dul i ngleic le riosca (eadhon ceanglas caipitil a leagan amach chun rioscaí TFC a chumhdach) seachas ceanglais cháilíochtúla spriocdhírithe a chumhdach chun borradh a chur faoi chumais trí cheanglais ina ndírítear ar na cumais chosanta, bhraite, srianta, athshlánaithe agus deisithe in aghaidh teagmhais a bhaineann le TFC nó trí chumais tuairiscithe agus tástála digití a leagan amach. Ba é a bhí i gceist leis na Treoracha agus na Rialacháin sin go príomha rialacha fíor‑riachtanacha maidir le maoirseacht stuamachta, sláine an mhargaidh nó iompraíocht sa mhargadh a chumhdach.

Tríd an gceacht seo, lena ndéantar rialacha maidir le riosca TFC a chomhdhlúthú agus a thabhairt cothrom le dáta, thabharfaí le chéile den chéad uair ar bhealach comhsheasmhach in aon ghníomh reachtach amháin gach foráil lena dtéitear i ngleic leis an riosca digiteach san airgeadas. Ar an gcaoi sin, ba cheart don tionscnamh seo na bearnaí a líonadh nó neamhréireachtaí i gcuid de na gníomhartha dlí sin a réiteach, lena n‑áirítear i ndáil leis an téarmaíocht a úsáidtear iontu, agus ba cheart don tionscnamh tagairt go sainráite do riosca TFC trí rialacha spriocdhírithe maidir le cumais bainistíochta riosca TFC, tuairisciú agus tástáil agus faireachán a dhéanamh ar riosca tríú páirtí. (13)Ba cheart d’eintitis airgeadais cloí leis an gcur chuige céanna agus leis na rialacha céanna atá bunaithe ar phrionsabail agus iad ag dul i ngleic le riosca TFC. Cuirtear feabhas ar an muinín sa chóras airgeadais agus caomhnaítear a chobhsaíocht mar thoradh ar chomhsheasmhacht go háirithe le linn ró‑úsáid córas, ardán agus bonneagar TFC, lena ngabhann riosca digiteach méadaithe. Ach cloí le bun‑chibearshláinteachas, ba cheart go bhféadfaí costais mhóra ar an ngeilleagar a sheachaint trí thionchar agus costais na mbristeacha TFC a laghdú an oiread is féidir. (14)Úsáid rialacháin is cuidiú atá ann leis an gcastacht rialála a laghdú, cothaíonn sé an cóineasú maoirseachta, cuireann leis an deimhneacht dhlíthiúil is toradh ar úsáid rialacháin, agus le teorainn a chur le costais chomhlíonta, go háirithe i gcás eintitis airgeadais a fheidhmíonn ar bhonn trasteorann, agus leis an saobhadh iomaíoch a laghdú. Dá bhrí sin, dealraíonn sé gurb é Rialachán a roghnú chun creat coiteann a bhunú maidir le hathléimneacht dhigiteach oibríochtúil eintiteas airgeadais an bealach is iomchuí chun cur i bhfeidhm aonchineálach comhleanúnach gach comhpháirte de bhainistíocht riosca TFC a ráthú in earnálacha airgeadais an Aontais. (15)Anuas ar an reachtaíocht seirbhísí airgeadais, is í Treoir (AE) 2016/1148 ó Pharlaimint na hEorpa agus ón gComhairle an creat cibearshlándála ginearálta atá i bhfeidhm faoi láthair ar leibhéal an Aontais. I measc na seacht n‑earnáil chriticiúla, tá feidhm ag an Treoir freisin maidir le trí chineál eintitis airgeadais, mar atá institiúidí creidmheasa, ionaid trádála agus contrapháirtithe lárnacha. Mar sin féin, ós rud é go leagtar amach i dTreoir (AE) 2016/1148 sásra ar an leibhéal náisiúnta chun oibreoirí seirbhísí bunriachtanacha a shainaithint, sa chleachtas féin ní dhéantar ach institiúidí creidmheasa, ionaid trádála agus contrapháirtithe lárnacha áirithe a sainaithníonn na Ballstáit iad a thabhairt faoina raon feidhme agus ar an gcaoi sin ní cheanglaítear ach orthu sin amháin cloí leis na ceanglais a leagtar síos ann maidir le slándáil TFC agus fógra a thabhairt faoi theagmhais. (16)Ós rud é go n‑ardaítear an leibhéal comhchuibhithe ar ghnéithe athléimneachta digití leis an Rialachán seo, trí cheanglais a thabhairt isteach maidir le bainistíocht riosca TFC agus tuairisciú teagmhais a bhaineann le TFC atá níos déine i gcomparáid leo siúd a leagtar síos i reachtaíocht seirbhísí airgeadais an Aontais atá i bhfeidhm faoi láthair, is comhchuibhiú níos mó é seo freisin i gcomparáid leis na ceanglais a leagtar síos i dTreoir (AE) 2016/1148. Dá réir sin, tá an Rialachán seo ina lex specialis do Threoir (AE) 2016/1148. Tá sé ríthábhachtach caidreamh láidir a choinneáil ar bun idir an earnáil airgeadais agus áiritheofar le creat cibearshlándála cothrománach an Aontais comhsheasmhacht leis na straitéisí cibearshlándála arna nglacadh ag na Ballstáit cheana féin, agus cuirfear ar a gcumas do mhaoirseoirí airgeadais eolas a chur ar chibirtheagmhais a théann i bhfeidhm ar earnálacha eile a chuimsítear le Treoir (AE) 2016/1148. (17)Chun próiseas foghlama trasearnála a chumasú agus chun leas éifeachtach a bhaint as eispéiris earnálacha eile maidir le déileáil le cibearbhagairtí, ba cheart na heintitis airgeadais dá dtagraítear i dTreoir (AE) 2016/1148 a fhágáil mar chuid de ‘éiceachóras’ na Treorach sin (e.g. an Grúpa Comhair maidir le Slándáil Gréasáin agus Faisnéise agus CSIRTanna). Ba cheart go bhféadfadh ÚMEnna agus údaráis náisiúnta inniúla, faoi seach, a bheith rannpháirteach i bplé beartais straitéiseach agus in obair theicniúil an Ghrúpa Comhair maidir le Slándáil Gréasáin agus Faisnéise, faoi seach, faisnéis a mhalartú agus oibriú i gcomhar leis na pointí teagmhála aonair a ainmnítear faoi Threoir (AE) 2016/1148. Ba cheart do na húdaráis inniúla faoin Rialachán seo dul i gcomhairle agus oibriú i gcomhar leis na CSIRTanna náisiúnta a ainmnítear i gcomhréir le hAirteagal 9 de Threoir (AE) 2016/1148 freisin. (18)Tá sé tábhachtach freisin comhsheasmhacht a áirithiú leis an Treoir maidir le Bonneagar Criticiúil Eorpach, ar a bhfuil athbhreithniú á dhéanamh faoi láthair chun feabhas a chur ar chosaint agus ar athléimneacht bonneagar criticiúil in aghaidh bagairtí nach mbaineann leis an gcibearshlándáil, agus tá impleachtaí féideartha ann don earnáil airgeadais. (19)Catagóir amháin soláthraithe seirbhíse digití a chumhdaítear le Treoir (AE) 2016/1148 is ea soláthraithe seirbhíse néalríomhaireachta. Dá réir sin, bíonn siad faoi réir maoirseacht ex‑post leis na húdaráis náisiúnta a ainmnítear de réir na Treorach sin, maoirseacht atá teoranta do cheanglais maidir le slándáil TFC agus fógraí faoi theagmhais a leagtar síos sa ghníomh sin. Ós rud é go bhfuil feidhm ag an gCreat Formhaoirseachta a bhunaítear leis an Rialachán seo ar gach soláthraí seirbhíse TFC tríú páirtí, lena n‑áirítear soláthraithe seirbhíse néalríomhaireachta, nuair a chuireann siad seirbhísí TFC ar fáil d’eintitis airgeadais, ba cheart é sin a mheas mar a bheith comhlántach leis an maoirseacht atá ar siúl faoi Threoir (AE) 2016/1148. Thairis sin, ba cheart a chuimsiú leis an gCreat Formhaoirseachta a bhunaítear leis an Rialachán seo soláthraithe seirbhíse néalríomhaireachta ceal creat cothrománach de chuid an Aontais a bhaineann go sonrach leis an earnáil lena mbunaítear Údarás Formhaoirseachta Digití. (20)Le smacht iomlán a choinneáil ar rioscaí TFC, ní mór d’eintitis airgeadais cumais chuimsitheacha a chur i bhfeidhm lena gcumasaítear bainistíocht riosca TFC láidir agus éifeachtach, mar aon le sásraí agus beartais shonracha le haghaidh teagmhais a bhaineann le TFC a thuairisciú, tástáil córas, rialuithe agus próiseas TFC, mar aon le riosca TFC tríú páirtí a bhainistiú. Ba cheart caighdeán na hathléimneachta digití oibríochtúla don chóras airgeadais a ardú agus cur i bhfeidhm comhréireach ceanglas a chumasú d’eintitis airgeadais ar micrifhiontair iad mar a shainmhínítear i Moladh 2003/361/CE ón gCoimisiún. (21)Tá éagsúlacht mhór idir tairseacha tuairiscithe teagmhas TFC agus tacsanomaíochtaí ar an leibhéal náisiúnta. Cé go bhféadfaí bonn coiteann a bhaint amach trí obair ábhartha a bhíonn ar siúl ag Gníomhaireacht an Aontais Eorpaigh um Chibearshlándáil (ENISA) agus an Grúpa Comhair maidir le Slándáil Gréasáin agus Faisnéise do na heintitis airgeadais faoi Threoir (AE) 2016/1148, is ann i gcónaí do chuir chuige éagsúla maidir le tairseacha agus tacsanomaíochtaí nó d’fhéadfaidís teacht chun cinn don chuid eile de na heintitis airgeadais. Is éard atá i gceist leis sin ceanglais iolracha nach mór d’eintitis airgeadais cloí leo, go háirithe agus iad ag feidhmiú thar roinnt dlínsí san Aontas agus nuair is cuid de ghrúpa airgeadais iad. Thairis sin, d’fhéadfadh na héagsúlachtaí sin bac a chur ar chruthú sásraí aonfhoirmeacha nó láraithe breise de chuid an Aontais lena mbrostaítear malartú tapa rianúil faisnéise idir údaráis inniúla, rud atá ríthábhachtach chun dul i ngleic le rioscaí TFC i gcás ionsaithe ar scála mór lena mbaineann iarmhairtí sistéamacha féideartha. (22)Chun cur ar a gcumas d’údaráis inniúil a róil mhaoirseachta a chomhlíonadh trí theacht ar fhorbhreathnú cuimsitheach ar chineál, minicíocht, suntas agus tionchar teagmhas a bhaineann le TFC agus chun feabhas a chur ar an malartú faisnéise idir údaráis phoiblí ábhartha, lena n‑áirítear údaráis forghníomhaithe dlí agus údaráis réitigh, ní mór rialacha a leagan síos chun an córas tuairiscithe teagmhas a bhaineann le TFC a chomhlíonadh leis na ceanglais atá in easnamh faoi láthair sa reachtaíocht fo‑earnála airgeadais agus aon fhorluí agus dúbláil atá ann cheana a bhaint chun costais a laghdú. Dá bhrí sin, tá sé fíor‑riachtanach an córas tuairiscithe teagmhas a bhaineann le TFC a chomhchuibhiú trí cheangal ar gach eintiteas airgeadais tuairisciú dá n‑údaráis inniúla féin, agus dóibh sin amháin. Ina theannta sin, ba cheart cumhacht a thabhairt do ÚMEnna gnéithe de thuairisciú teagmhas a bhaineann le TFC a shonrú amhail tacsanomaíocht, creataí ama, tacair sonraí, teimpléid, agus tairseacha infheidhme. (23)Tháinig ceanglais tástála athléimneachta digití oibríochtúla chun cinn i roinnt fo‑earnálacha laistigh de roinnt creataí náisiúnta neamhchomhordaithe lena dtéitear i ngleic leis na saincheisteanna céanna ar bhealach éagsúil. Bíonn dúbláil costas ina toradh air sin d’eintitis airgeadais trasteorann agus fágann sé go mbíonn sé deacair torthaí a aithint go frithpháirteach. Dá bhrí sin, féadfaidh an tástáil neamhchomhordaithe an margadh aonair a dheighilt. (24)Ina theannta sin, i gcás nach gá aon tástáil a dhéanamh, ní bhraitear leochaileachtaí, rud a fhágann go mbíonn an t‑eintiteas airgeadais agus, ar deireadh, cobhsaíocht agus sláine na hearnála airgeadais i mbaol níos mó. Gan idirghníomhú an Aontais, leanfadh tástáil athléimneachta digití oibríochtúla de bheith easnamhach agus ní bheadh ann d’aon aitheantas frithpháirteach do thorthaí tástála thar dhlínsí éagsúla. Anuas air sin, ós rud é nach dócha go nglacfadh fo‑earnálacha airgeadais eile scéimeanna den sórt sin ar scála fóinteach, chaillfidís na tairbhí féideartha, amhail leochaileachtaí agus rioscaí a nochtadh, cumais chosanta agus leanúnachas gnó a thástáil, agus muinín níos mó i measc custaiméirí, soláthróirí agus comhpháirtithe gnó. Chun forluití, éagsúlachtaí agus bearnaí den chineál sin a réiteach, is gá rialacha a leagan síos a bhfuil tástáil chomhordaithe ag eintitis airgeadais agus údaráis inniúla mar aidhm leo, lena n‑éascaítear ar an gcaoi sin aitheantas frithpháirteach na hardtástála le haghaidh eintitis airgeadais mhóra. (25)Tá spleáchas eintiteas airgeadais ar sheirbhísí TFC bunaithe i bpáirt ar a ngá dul in oiriúint do gheilleagar domhanda digiteach iomaíoch atá ag teacht chun cinn, chun borradh a chur faoina n‑éifeachtúlacht ghnó agus chun freastal ar éileamh na dtomhaltóirí. Tá forbairt leanúnach tagtha ar chineál agus ar fhairsinge an spleáchais sin le blianta beaga anuas, lenar spreagadh laghdú costais i ngníomhaíocht idirghabhála, lenar cumasaíodh leathnú gnó agus inscálaitheacht in úsáid gníomhaíochtaí idirghabhála agus lenar soláthraíodh réimse leathan uirlisí TFC an tráth céanna chun próisis inmheánacha chasta a bhainistiú. (26)Is léiriú ar an úsáid fhairsing sin a bhaintear as seirbhísí TFC é socruithe conarthacha casta trína mbíonn deacrachtaí ag eintitis airgeadais go minic maidir le téarmaí conarthacha a chaibidliú atá curtha in oiriúint do na caighdeáin stuamachta nó do na ceanglais rialála eile a bhfuil siad faoina réir, nó ar bhealach eile chun cearta sonrach a fhorfheidhmiú, amhail cearta rochtana nó iniúchóireachta, i gcás ina gcumhdaítear na nithe deiridh sin sna conarthaí. Thairis sin, ní fhoráiltear i líon mór de na conarthaí sin do chosaintí leordhóthanacha lena bhféadfaí faireachán iomlán a dhéanamh ar phróisis fochonraitheoireachta, rud a bhaineann den eintiteas airgeadais a chumas chun na rioscaí bainteacha sin a mheasúnú. Ina theannta sin, ós rud é gur minic a sholáthraíonn soláthraithe seirbhíse TFC tríú páirtí seirbhísí caighdeánaithe do chineálacha éagsúla cliant, d’fhéadfadh sé tarlú nach bhfreastalódh conarthaí den sórt sin go leordhóthanach i gcónaí ar riachtanais aonair nó shonracha na ngníomhaithe sa tionscal airgeadais. (27)In ainneoin roinnt rialacha ginearálta maidir le seachfhoinsiú i gcuid de reachtaíocht an Aontais maidir le seirbhísí airgeadais, níl an faireachán ar an ngné chonarthach fréamhaithe go hiomlán i reachtaíocht an Aontais. In éagmais caighdeáin shoiléire shaincheaptha de chuid an Aontais maidir leis na socruithe conarthacha a dhéantar le soláthraithe seirbhíse TFC tríú páirtí, ní théitear i gleic le foinse sheachtrach an riosca TFC ar bhealach cuimsitheach. Dá réir sin, is gá príomhphrionsabail áirithe a leagan amach chun bainistíocht riosca TFC tríú páirtí ag eintitis airgeadais a threorú, i dteannta sraith buncheart conarthach i ndáil le roinnt gnéithe d’fheidhmiú agus d’fhoirceannadh conarthaí d’fhonn cosaintí íosta a chumhdach atá mar bhonn taca faoi chumas eintiteas airgeadais faireachán éifeachtach a dhéanamh ar gach riosca a thagann chun cinn ar leibhéal TFC tríú páirtí. (28)Tá easpa aonchineálachta agus cóineasaithe ann maidir le rioscaí TFC tríú páirtí agus spleáchais TFC tríú páirtí. D’ainneoin roinnt iarrachtaí chun dul i ngleic le réimse sonrach an tseachfhoinsithe amhail moltaí 2017 maidir le seachfhoinsiú chuig soláthraithe néalseirbhíse, is ar éigean a théitear i ngleic i reachtaíocht an Aontais le fadhb an riosca shistéamaigh a bhféadfaí í a spreagadh mar thoradh ar nochtadh na hearnála airgeadais do líon teoranta soláthraithe seirbhíse criticiúla TFC tríú páirtí. Is measa an easpa sin ar leibhéal an Aontais mar thoradh ar an easpa sainorduithe agus uirlisí sonracha a chuireann ar chumas maoirseoirí náisiúnta tuiscint mhaith a fháil ar spleáchais TFC tríú páirtí agus faireachán leordhóthanach a dhéanamh ar rioscaí a eascraíonn as dlús spleáchas TFC tríú páirtí den sórt sin.

(29)Agus na rioscaí sistéamacha féideartha a bhaineann leis na cleachtais seachfhoinsithe níos mó agus le dlús TFC tríú páirtí á gcur san áireamh, agus aird á tabhairt ar easnamh na sásraí náisiúnta lena gcuirtear ar a gcumas d’uachtaráin airgeadais iarmhairtí rioscaí TFC a tharlaíonn i soláthraithe seirbhíse TFC tríú páirtí criticiúla a chainníochtú, á cháiliú agus a cheartú, is gá creat formhaoirseachta Aontais iomchuí a bhunú lena bhféadfaí faireachán leanúnach a dhéanamh ar ghníomhaíochtaí soláthraithe seirbhíse TFC tríú páirtí ar soláthraithe criticiúla d’eintitis airgeadais iad. (30)Ós rud é go bhfuil bagairtí TFC ag éirí níos casta agus níos sofaisticiúla, bíonn bearta maithe braite agus coiscthe ag brath cuid mhór ar chomhroinnt rialta faisnéise maidir le bagairtí agus leochaileacht idir eintitis airgeadais. Cuireann an chomhroinnt faisnéise le feasacht níos mó ar chibearbhagairtí, rud a fheabhsaíonn, ina dhiaidh sin, inniúlacht eintiteas airgeadais chun cosc a chur ar theacht chun cinn fíortheagmhas mar thoradh ar bhagairtí agus a chuireann ar a gcumas d’eintitis airgeadais éifeachtaí teagmhas a bhaineann le TFC a choinneáil faoi smacht níos fearr agus athshlánú níos éifeachtúla. In éagmais treorach ar leibhéal an Aontais, dealraíonn sé gur chuir tosca éagsúla bac ar chomhroinnt faisnéise den sórt sin, go háirithe neamhchinnteacht maidir leis an gcomhoiriúnacht leis na rialacha maidir le cosaint sonraí, in aghaidh trustaí, agus maidir le dliteanas. (31)Ina theannta sin, coinnítear siar faisnéis úsáideach mar thoradh ar dhrogall maidir leis an gcineál faisnéise is féidir a chomhroinnt le rannpháirtithe eile sa mhargadh, nó le húdaráis neamh‑mhaoirseachta (amhail ENISA, i gcás ionchur anailíseach, nó Europol, chun críocha fhorfheidhmiú an dlí). Tá méid agus cáilíocht na comhroinnte faisnéise teoranta agus ilroinnte, agus is ar bhonn áitiúil (trí thionscnaimh náisiúnta) a dhéantar malartuithe áitiúla go príomha agus ní ann do shocruithe comhsheasmhacha comhroinnte faisnéise ar leibhéal an Aontais atá curtha in oiriúint do riachtanais earnála airgeadais comhtháite. (32)Dá bhrí sin, ba cheart eintitis airgeadais a spreagadh chun a n‑eolas aonair agus a dtaithí phraiticiúil a threisiú ar bhonn comhchoiteann ar leibhéal straitéiseach, oirbheartaíochta agus oibríochtúil d’fhonn cur lena gcumais measúnú agus faireachán a dhéanamh ar chibearbhagairtí, cosaint ina n‑aghaidh agus freagairt dóibh. Ar an gcaoi sin, is gá teacht chun cinn sásraí ar leibhéal an Aontais a chumasú le haghaidh socruithe deonacha malartaithe faisnéise, rud a chuideodh, dá ndéanfaí é i dtimpeallachtaí iontaofa, leis an bpobal airgeadais cosc a chur ar bhagairtí agus freagairt dóibh ar bhonn comhchoiteann trí theorainn a chur go tapa le scaipeadh rioscaí TFC agus trí bhac a chur ar an tógálacht fhéideartha ar fud na gcainéal airgeadais. Ba cheart na sásraí sin a dhéanamh i gcomhréir iomlán le rialacha dhlí iomaíochta an Aontais is infheidhme agus ar bhealach lena ráthaítear go gcloífear go hiomlán le rialacha an Aontais maidir le cosaint sonraí, go príomha Rialachán (AE) 2016/679 ó Pharlaimint na hEorpa agus ón gComhairle, go háirithe i gcomhthéacs na próiseála is gá a dhéanamh ar shonraí pearsanta chun críocha an leasa dhlisteanaigh arna shaothrú ag an rialtóir nó ag tríú páirtí, dá dtagraítear i bpointe (f) d’Airteagal 6(1) den Rialachán sin. (33)D’ainneoin an cumhdach leathan atá beartaithe sa Rialachán seo, ba cheart a chur san áireamh le cur i bhfeidhm na rialacha maidir le hathléimneacht dhigiteach oibríochtúil éagsúlachtaí móra idir eintitis airgeadais i dtéarmaí méide, próifílí gnó, nó nochtadh do riosca digiteach. Mar phrionsabal ginearálta, agus acmhainní agus cumais á ndíriú ar chur chun feidhme an chreata bainistíochta riosca TFC, ba cheart d’eintitis airgeadais cothromaíocht iomchuí a aimsiú idir a riachtanais ó thaobh TFC de agus a méid agus a bpróifíl ghnó, agus ba cheart do na húdaráis inniúla leanúint de mheasúnú agus d’athbhreithniú a dhéanamh ar an gcur chuige i leith an dáilte sin. (34)Ós rud é go bhféadfadh acmhainní níos mó a bheith ag eintitis airgeadais níos mó agus go bhféadfaidís cistí a chur ar fáil chun struchtúir rialachais a fhorbairt agus straitéisí corparáideacha éagsúla a bhunú, níor cheart a cheangal ach ar eintitis airgeadais nach micrifhiontair iad de réir bhrí an Rialacháin seo socruithe rialachais níos casta a bhunú. Tá acmhainní níos fearr ag na heintitis sin go háirithe chun feidhmeanna bainistíochta tiomnaithe a bhunú chun maoirseacht a dhéanamh ar shocruithe le soláthraithe seirbhíse TFC tríú páirtí nó chun déileáil le bainistiú géarchéime, chun a mbainistíocht riosca TFC a eagrú de réir na samhla ‘trí phríomhchosaint’, nó chun doiciméad acmhainní daonna a ghlacadh ina mínítear go cuimsitheach beartais maidir le cearta rochtana. Ar an gcaoi chéanna, níor cheart a éileamh ach ar na heintitis airgeadais sin measúnuithe doimhne a dhéanamh tar éis athruithe móra ar bhonneagair agus ar phróisis ghréasáin agus chórais faisnéise, anailís riosca a dhéanamh go rialta ar chórais TFC oidhreachta, nó tástáil ar leanúnachas gnó agus pleananna freagartha agus athshlánaithe a fhairsingiú chun cásanna lascaistrithe idir an príomhbhonneagar TFC agus saoráidí iomarcaíochta a ghabháil. (35)Thairis sin, ós rud é nár cheart a cheangal ach amháin ar na heintitis airgeadais a n‑aithnítear a dtábhacht chun ardtástála athléimneachta digití tástálacha treáite bunaithe ar bhagairtí a dhéanamh, ba cheart na próisis riaracháin agus na costais airgeadais a bhaineann le feidhmiú na dtástálacha sin a chur ar chéatadán beag eintiteas airgeadais. Ar deireadh, d’fhonn ualaí rialála a laghdú, níor cheart a iarraidh ach ar eintitis airgeadais nach micrifhiontair iad gach costas agus caillteanas ar bhristeacha TCF agus teagmhais a bhaineann le TCF ba chúis leo agus torthaí athbhreithnithe iartheagmhais tar éis bristeacha móra TFC a thuairisciú go rialta do na húdaráis inniúla. (36)Chun ailíniú iomlán agus comhsheasmhacht fhoriomlán a áirithe idir straitéisí gnó eintiteas airgeadais, ar thaobh amháin, agus an bhainistíocht riosca TFC a dhéantar, ar an taobh eile, ba cheart a cheangal ar an gcomhlacht bainistíochta ról lárnach gníomhach a chothabháil i stiúradh agus i nglacadh an chreata bainistíochta riosca TFC agus na straitéise foriomláine maidir le hathléimneacht dhigiteach. Níor cheart go ndíreofaí sa chur chuige a ghlacfaidh an comhlacht bainistíochta ach ar na modhanna chun athléimneacht córas TFC a áirithiú, ach ba cheart daoine agus próisis a chuimsiú leis freisin trí shraith beartas lena gcothaítear, ar gach leibhéal corparáideach, agus do na baill foirne go léir, feasacht láidir ar chibir‑rioscaí agus tiomantas chun cloí le cibearshláinteachas docht ar gach leibhéal. Ba cheart prionsabal uileghabhálach an chuir chuige chuimsithigh sin a bheith mar fhreagracht deiridh an chomhlachta bainistíochta maidir le rioscaí TFC eintitis airgeadais a bhainistiú, cur chuige a léirítear ina dhiaidh sin le rannpháirtíocht an chomhlachta bainistíochta sa rialáil ar an bhfaireachán ar an mbainistíocht riosca TFC. (37)Thairis sin, bíonn dlúthbhaint idir cuntasacht iomlán an chomhlachta bainistíochta agus leibhéal infheistíochtaí TFC agus buiséid iomláin a urrú chun go bhféadfaidh an t‑eintiteas airgeadais a bhonnlíne athléimneachta digití oibríochtúla a bhaint amach. (38)Faoi spreagadh caighdeáin, treoirlínte, moltaí nó cuir chuige ábhartha idirnáisiúnta, náisiúnta agus atá leagtha síos ag an tionscal i ndáil le bainistíocht cibearbhagairtí, cuirtear chun cinn leis an Rialachán seo sraith feidhmeanna lena n‑éascaítear struchtúrú foriomlán na bainistíochta riosca TFC. A fhad a fhreagraíonn na príomhchumais a chuireann eintitis airgeadais i bhfeidhm do riachtanais na gcuspóirí dá bhforáiltear leis na feidhmeanna (aithint, cosaint agus cosc, brath, freagairt agus athghabháil, foghlaim agus éabhlóid agus cumarsáid) a leagtar amach sa Rialachán seo, tá sé de shaoirse i gcónaí ag eintitis airgeadais úsáid a bhaint as samhlacha bainistíochta riosca TFC a leagtar amach nó a aicmítear ar bhealach eile. (39)D’fhonn coimeád cothrom le dáta le réimse cibearshlándála atá ag forbairt i gcónaí, ba cheart d’eintiteas airgeadais córais TFC nuashonraithe a chothabháil atá iontaofa agus a bhfuil cumas leordhóthanach acu ní hamháin chun próiseáil sonraí atá riachtanach le haghaidh fheidhmiú a seirbhísí a ráthú, ach ina theannta sin le hathléimneacht theicneolaíoch a áirithiú lena gcuirtear ar a gcumas d’eintitis airgeadais déileáil go leordhóthanach le riachtanais próiseála bhreise a d’fhéadfadh teacht chun cinn mar thoradh ar dhálaí anáis sa mhargadh nó ar staideanna díobhálacha eile. Bíodh is nach bhfuil aon chaighdeánú ar chórais, uirlisí ná teicneolaíochtaí TFC sonracha i gceist leis an Rialachán seo, braitheann sé ar úsáid oiriúnach na gcaighdeán teicniúil Eorpach agus aitheanta go hidirnáisiúnta (e.g. ISO) nó na ndea‑chleachtas tionscail i measc eintitis airgeadais, a mhéid atá an úsáid sin i gcomhréir iomlán le treoracha maoirseachta sonracha maidir le húsáid agus ionchorprú caighdeán idirnáisiúnta. (40)Bíonn gá le pleananna éifeachtúla leanúnachais gnó agus athshlánaithe le cur ar chumas eintiteas airgeadais teagmhais a bhaineann le TFC a réiteach go pras agus go tapa, go háirithe cibirionsaithe, trí theorainn a chur leis an damáiste agus tús áite a thabhairt d’atosú gníomhaíochtaí agus bearta athshlánaithe. Mar sin féin, cé gur cheart do chórais chúltaca tosú ar an bpróiseáil gan moill mhíchuí, níor cheart do thosú den sórt sin slándáil na gcóras gréasán agus faisnéise nó rúndacht na sonraí a chur i gcontúirt. (41)Bíodh is go gcuireann an Rialachán seo ar a gcumas d’eintitis airgeadais cuspóirí aga athshlánaithe a chinneadh ar bhealach solúbtha agus, ar an gcaoi sin, cuspóirí den sórt sin a leagan síos trí chineál agus criticiúlacht na feidhme ábhartha agus aon riachtanais ghnó shonracha a chur san áireamh, ba cheart go mbeadh sé riachtanach measúnú ar an tionchar foriomlán féideartha ar éifeachtúlacht an mhargaidh a dhéanamh agus cuspóirí den sórt sin á gcinneadh. (42)Déantar iarmhairtí móra cibirionsaithe a mhéadú nuair a tharlaíonn siad san earnáil airgeadais, réimse atá i bhfad níos mó i mbaol de bheith mar an sprioc ag forleatóirí mailíseacha atá sa tóir ar ghnóthachain airgeadais go díreach ag an bhfoinse. Chun rioscaí den sórt sin a mhaolú agus chun cosc a chur ar chórais TFC sláine a chailliúint nó gan a bheith ar fáil agus ar shárú sonraí rúnda nó ar dhochar don bhonneagar fisiciúil TFC, ba cheart feabhas mór a chur ar thuairisciú mórtheagmhas a bhaineann le TFC ag eintitis airgeadais. Ba cheart tuairisciú teagmhas a bhaineann le TFC a chomhchuibhiú do gach eintiteas airgeadais trí cheangal orthu tuairisciú dá n‑údaráis inniúla féin, agus dóibh sin amháin. Bíodh go mbeadh gach eintiteas airgeadais faoi réir an tuairiscithe sin, ní bheadh an tionchar céanna ar gach eintiteas díobh, ós rud é gur cheart tairseacha ábharthachta ábhartha agus achair ama a chalabrú ar bhealach nach ngabhfaí ach mórtheagmhais a bhaineann le TFC agus iad sin amháin. Le tuairisciú díreach, thabharfaí rochtain do mhaoirseoirí airgeadais ar fhaisnéis faoi theagmhais a bhaineann le TFC. Mar sin féin, ba cheart do mhaoirseoirí airgeadais an fhaisnéis sin a chur ar aghaidh chuig údaráis phoiblí neamhairgeadais (údaráis inniúla um shlándáil gréasán agus faisnéise, údaráis náisiúnta cosanta sonraí agus údaráis um fhorfheidhmiú an dlí i gcás teagmhais de chineál coiriúil). Ba cheart an fhaisnéis ar theagmhais a bhaineann le TFC a sheoladh ar bhonn frithpháirteach: ba cheart do mhaoirseoirí airgeadais an t‑aiseolas nó an treoir riachtanach go léir a sheoladh chuig an eintiteas airgeadais agus ba cheart do ÚMEnna sonraí anaithnidithe ar bhagairtí agus ar leochaileachtaí a bhaineann le teagmhas a chomhroinnt chun cuidiú le cosaint chomhchoiteann níos fairsinge. (43)Ba cheart machnamh breise a bheartú ar lárú féideartha tuairiscí maidir le teagmhais a bhaineann le TFC, trí bhíthin Mhol AE lárnach aonair a gheobhaidh na tuairiscí ábhartha go díreach agus a thabharfaidh fógra do na húdaráis inniúla náisiúnta go huathoibríoch, nó díreach tuairiscí a gcuirfidh na húdaráis inniúla náisiúnta ar aghaidh iad a lárú agus ról comhordaithe a chomhlíonadh. Ba cheart a cheangal ar ÚMEnna tuarascáil chomhpháirteach a ullmhú, i gcomhairle leis an mBanc Ceannais Eorpach agus ENISA agus faoi dháta ar leith, ina ndéanfaí iniúchadh ar a indéanta a bheadh sé Mol AE lárnach den sórt sin a bhunú. (44)Chun athléimneacht dhigiteach oibríochtúil stóinsithe a bhaint amach, agus i gcomhréir le caighdeáin idirnáisiúnta (e.g. Eilimintí Bunúsacha G7 le haghaidh Tástáil Treáite bunaithe ar Bhagairtí), ba cheart d’eintitis airgeadais a gcórais TFC agus a mbaill foirne a thástáil go rialta i ndáil le héifeachtacht a gcumas coiscthe, braite, freagartha agus athshlánaithe, chun leochaileachtaí féideartha TFC a nochtadh agus chun dul i ngleic leo. Chun freagairt d’éagsúlachtaí ar fud na bhfo‑earnálacha airgeadais agus laistigh díobh i ndáil le hullmhacht na n‑eintiteas airgeadais maidir leis an gcibearshlándáil, ba cheart réimse uirlisí agus gníomhaíochtaí a chuimsiú sa tástáil, idir mheasúnú ar cheanglais bhunúsacha (e.g. measúnuithe agus scanadh leochaileachta, anailísí foinse oscailte, measúnuithe ar shlándáil gréasáin, anailísí ar bhearnaí, athbhreithnithe ar shlándáil fhisiciúil, ceistneoirí agus réitigh scanta bogearraí, athbhreithnithe ar chód foinseach i gcás inarb indéanta, tástáil bunaithe ar chásanna, tástálacha comhoiriúnachta, tástáil cruthachtála, nó tástáil ó cheann go ceann) agus tástáil níos airde (e.g. TLPT do na heintitis airgeadais sin atá aibí go leor ó thaobh TFC le go bhféadfaidh siad tástálacha den sórt sin a dhéanamh). Dá bhrí sin, ba cheart don tástáil athléimneachta digití oibríochtúla a bheith níos déine ar eintitis mhóra airgeadais (amhail institiúidí creidmheasa móra, stocmhalartáin, taisclanna lárnacha urrús, contrapháirtithe lárnacha, etc.). An tráth céanna, ba cheart do thástáil athléimneachta digití oibríochtúla a bheith níos ábhartha d’fho‑earnálacha áirithe a bhfuil ról sistéamach lárnach acu (e.g. íocaíochtaí, baincéireacht, imréiteach agus glanadh), agus gan a bheith chomh hábhartha céanna d’fho‑earnálacha eile (e.g. bainisteoirí sócmhainní, gníomhaireachtaí rátála creidmheasa, etc.). Ba cheart d’eintitis airgeadais trasteorann a fheidhmíonn a gceart bunaíochta nó a gceart seirbhísí a sholáthar san Aontas cloí le sraith aonair ceanglas ardtástála (e.g. TLPT) ina mBallstát baile, agus ba cheart don tástáil sin na bonneagair TFC i ngach dlínse ina bhfeidhmíonn an grúpa trasteorann san Aontas a chuimsiú, rud a chuirfidh ar a gcumas do ghrúpaí trasteorann gan costais tástála a thabhú ach in aon dlínse amháin. (45)D’fhonn faireachán iontaofa ar riosca TFC tríú páirtí a áirithiú, is gá sraith rialacha bunaithe ar phrionsabail a leagan síos chun faireachán eintiteas airgeadais a threorú ar riosca a eascraíonn i gcomhthéacs feidhmeanna seachfhoinsithe do sholáthraithe seirbhíse tríú páirtí agus, níos ginearálta, i gcomhthéacs spleáchais TFC tríú páirtí.

(46)Ba cheart d’eintiteas airgeadais a bheith freagrach i gcónaí as comhlíonadh na n‑oibleagáidí faoin Rialachán seo. Ba cheart faireachán comhréireach ar riosca a thagann chun cinn ar leibhéal an tsoláthraí seirbhíse TFC tríú páirtí a eagrú trí scála, castacht agus tábhacht na spleáchas a bhaineann le TFC, criticiúlacht nó tábhacht na seirbhísí, próiseas nó feidhmeanna atá faoi réir na socruithe conarthacha a chur san áireamh go hiomchuí agus, ar deireadh, ar bhonn measúnú cúramach ar aon tionchar féideartha ar leanúnachas agus ar cháilíocht na seirbhísí airgeadais ar leibhéal aonair agus grúpa, de réir mar is iomchuí. (47)Ba cheart an faireachán sin a dhéanamh de réir cur chuige straitéiseach i leith riosca TFC tríú páirtí arna chur ar bhonn foirmiúil ar ghlacadh straitéise tiomnaithe ag comhlacht bainistíochta an eintitis airgeadais, straitéis atá fréamhaithe i scagadh leanúnach ar gach spleáchas TFC tríú páirtí den sórt sin. Chur feabhas a chur ar fheasacht mhaoirseachta ar spleáchais TFC tríú páirtí, agus d’fhonn tacaíocht níos mó a thabhairt don Chreat Formhaoirseachta a bhunaítear leis an Rialachán seo, ba cheart do mhaoirseoirí airgeadais faisnéis fhíor‑riachtanach a fháil go rialta ó na Cláir agus ba cheart dóibh a bheith in ann sleachta as an bhfaisnéis sin a iarraidh ar bhonn ad‑hoc. (48)Ba cheart anailís réamhchonarthach chuimsitheach a dhéanamh roimh shocruithe conarthacha a thabhairt chun críche go foirmiúil agus a bheith mar bhonn taca fúthu, agus ba cheart a bheith mar chúis le foirceannadh conarthaí sraith imthosca ar a laghad lena léirítear easnaimh ag an soláthraí seirbhíse TFC tríú páirtí. (49)Chun dul i ngleic le tionchar sistéamach riosca TFC tríú páirtí maidir le comhchruinniú, ba cheart réiteach cothrom trí chur chuige solúbtha céimnithe a chur chun cinn mar go bhféadfadh srianta dochta nó teorainneacha dochta bac a chur ar iompar gnó agus ar shaoirse chonarthach. Ba cheart d’eintitis airgeadais measúnú cuimsitheach a dhéanamh ar shocruithe conarthacha chun an dóchúlacht go dtiocfadh riosca den sórt sin chun cinn a aithint, lena n‑áirítear trí anailísí doimhne ar shocruithe fo‑sheachfhoinsithe, go háirithe i gcás ina ndéantar iad le soláthraithe seirbhíse TFC tríú páirtí atá bunaithe i dtríú tír. Ag an gcéim seo, agus d’fhonn cothromaíocht chóir a aimsiú idir an riachtanas chun saoirse chonarthach a chaomhnú agus an riachtanas chun cobhsaíocht airgeadais a ráthú, ní mheastar gurb iomchuí foráil a dhéanamh maidir le srianta agus teorainneacha dochta ar nochtuithe TFC tríú páirtí. Ba cheart do ÚME a ainmnítear chun an fhormhaoirseacht a dhéanamh le haghaidh gach soláthraí seirbhíse TFC tríú páirtí chriticiúil (“an Príomh‑Fhormhaoirseoir”) i bhfeidhmiú tascanna formhaoirseachta aird ar leith a thabhairt chun méid na n‑idirspleáchas a thuiscint go hiomlán agus teacht ar chásanna sonracha inar dhócha go gcuirfeadh dlús ard soláthraithe seirbhíse TFC tríú páirtí san Aontas brú ar chobhsaíocht agus ar shláine chóras airgeadais an Aontais agus ba cheart ina ionad sin foráil a dhéanamh d’idirphlé le soláthraithe seirbhíse TFC tríú páirtí criticiúla i gcás ina n‑aithnítear an riosca sin. (50)Chun gur féidir meastóireacht agus faireachán a dhéanamh go tráthrialta ar chumas an tsoláthraí seirbhíse TFC tríú páirtí seirbhísí a sholáthar go slán don eintiteas airgeadais gan éifeachtaí díobhálacha ar athléimneacht an eintitis airgeadais sin, ba cheart comhchuibhiú a dhéanamh ar phríomh‑eilimintí conarthacha ar feadh feidhmíocht conarthaí le soláthraithe TFC tríú páirtí. Ní chuimsítear leis na heilimintí sin ach na gnéithe conarthacha íosta a mheastar mar a bheith ríthábhachtach chun é a chur ar a chumas don eintiteas airgeadais faireachán iomlán a dhéanamh ó thaobh a athléimneachta digití a bhraitheann ar chobhsaíocht agus ar shlándáil na seirbhíse TFC a áirithiú. (51)Ba cheart foráil a dhéanamh i socruithe conarthacha go háirithe maidir le sonrú ar thuairiscí iomlána ar fheidhmeanna agus seirbhísí, ar shuíomhanna ina soláthraítear na feidhmeanna sin agus ina ndéantar próiseáil ar shonraí, mar aon le léiriú ar thuairiscí iomlána ar leibhéil seirbhíse i dteannta spriocanna feidhmíochta cainníochtúla agus cáilíochtúla laistigh de leibhéil seirbhíse chomhaontaithe lena chur ar a chumas don eintiteas airgeadais faireachán éifeachtach a dhéanamh. Ar an gcaoi chéanna, ba cheart féachaint ar fhorálacha maidir le hinrochtaineacht, infhaighteacht, sláine, slándáil agus cosaint sonraí pearsanta, mar aon le ráthaíochtaí maidir le rochtain, aisghabháil agus tabhairt ar ais, i gcás dhócmhainneacht, dhíscaoileadh nó scor oibríochtaí gnó an tsoláthraí seirbhíse TFC tríú páirtí mar eilimintí riachtanacha freisin do chumas eintitis airgeadais faireachán ar riosca tríú páirtí a áirithiú. (52)Lena áirithiú go mbeidh smacht iomlán ag eintitis airgeadais ar gach forbairt a d’fhéadfadh cur isteach ar a slándáil TFC, ba cheart tréimhsí fógra agus oibleagáidí tuairiscithe an tsoláthraí seirbhíse TFC tríú páirtí a leagan amach i gcás forbairtí a d’fhéadfadh dul i bhfeidhm ar bhealach ábhartha ar chumas an tsoláthraí seirbhíse TFC tríú páirtí feidhmeanna criticiúla nó tábhachtacha a chomhlíonadh, lena n‑áirítear cúnamh ón soláthraí seirbhíse sin i gcás teagmhas a bhaineann le TFC gan aon chostas breise nó ar chostas a chinntear ex‑ante. (53)Is ionstraimí ríthábhachtacha iad cearta rochtana, cigireachta agus iniúchta ag an eintiteas airgeadais nó ag tríú páirtí ceaptha i bhfaireachán leanúnach na n‑eintiteas airgeadais ar fheidhmíocht an tsoláthraí seirbhíse TFC tríú páirtí, i dteannta chomhar iomlán an tsoláthraí sin le linn cigireachtaí. Ar an gcaoi chéanna, ba cheart go mbeadh na cearta sin ag údarás inniúil an eintitis airgeadais, bunaithe ar fhógraí, chun cigireacht agus iniúchadh a dhéanamh ar an soláthraí seirbhíse TFC tríú páirtí, faoi réir rúndachta. (54)Ba cheart foráil a dhéanamh i socruithe conarthacha maidir le cearta foirceanta soiléire agus fógraí íosta a bhaineann leo mar aon le straitéisí tiomnaithe scoir lena gcumasaítear, go háirithe, idirthréimhsí sainordaitheacha ar cheart do na soláthraithe seirbhíse TFC tríú páirtí leanúint de na feidhmeanna ábhartha a sholáthar lena linn d’fhonn an riosca bristeacha ar leibhéal an eintitis airgeadais a laghdú nó lena chur ar a chumas don eintiteas sin aistriú go héifeachtach go soláthraithe seirbhíse TFC tríú páirtí eile, nó de mhalairt air sin dul i muinín úsáid réiteach ar an áitreabh, i gcomhréir le castacht na seirbhíse arna soláthar. (55)Thairis sin, úsáid dheonach na gclásal conarthach caighdeánach, úsáid a d’fhorbair an Coimisiún le haghaidh néalseirbhísí, is rud é a d'fhéadfadh compord breise a thabhairt do na heintitis airgeadais agus dá soláthraithe TFC tríú páirtí, trí fheabhas a chur ar an leibhéal deimhneachta dlíthiúla maidir le húsáid néalseirbhísí san earnáil airgeadais, i gcomhréir iomlán le ceanglais agus le hionchais a leagtar amach sa rialachán maidir le seirbhísí airgeadais. Cuireann an obair seo le bearta a beartaíodh cheana féin i bPlean Gníomhaíochta Fintech in 2018 inar fógraíodh an rún a bhí ag an gCoimisiún forbairt clásal conarthach caighdeánach a spreagadh agus a éascú maidir le seachfhoinsiú néalseirbhísí ag eintitis airgeadais, ag baint leas as iarrachtaí páirtithe leasmhara néalseirbhísí trasearnála, atá éascaithe ag an gCoimisiún le cuidiú ó rannpháirtíocht na earnála airgeadais. (56)D’fhonn cóineasú agus éifeachtúlacht a chur chun cinn i ndáil le cuir chuige mhaoirseachta maidir le riosca TFC tríú páirtí don earnáil airgeadais, cur le hathléimneacht dhigiteach oibríochtúil eintiteas airgeadais a bhraitheann ar sholáthraithe seirbhíse TFC tríú páirtí criticiúla le haghaidh feidhmiú feidhmeanna oibríochtúla, agus ar an gcaoi sin cuidiú le cobhsaíocht chóras airgeadais an Aontais a chaomhnú, sláine an mhargaidh aonair le haghaidh seirbhísí airgeadais, ba cheart do sholáthraithe seirbhíse TFC tríú páirtí criticiúla a bheith faoi réir Creat Formhaoirseachta Aontais. (57)Ós rud é nach gá cóir speisialta ach amháin i gcás soláthraithe seirbhíse tríú páirtí criticiúla, ba cheart sásra ainmniúcháin a chur i bhfeidhm chun críocha Creata Formhaoirseachta an Aontais a chur i bhfeidhm chun gné agus cineál spleáchas na hearnála airgeadais ar na soláthraithe seirbhíse TFC tríú páirtí sin a chur san áireamh, agus bíonn mar thoradh air sin sraith critéir chainníochtúla agus cáilíochtúla lena leagfaí síos na paraiméadair chriticiúlachta mar bhonn le cur san áireamh san Fhormhaoirseacht. Soláthraithe seirbhíse TFC tríú páirtí criticiúla nach n‑ainmnítear go huathoibríoch iad de bhua chur i bhfeidhm na gcritéar thuasluaite, ba cheart go bhféadfaidís roghnú go deonach a bheith páirteach sa Chreat Formhaoirseachta, agus maidir leis na soláthraithe TFC tríú páirtí sin atá faoi réir creataí sásraí formhaoirseachta cheana féin a bhunaítear ar leibhéal an Eurochórais agus é mar aidhm leo tacú leis na tascanna dá dtagraítear in Airteagal 127(2) den Chonradh ar Fheidhmiú an Aontais Eorpaigh, ba cheart na soláthraithe sin a dhíolmhú dá réir sin. (58)Ní hionann an ceanglas maidir le corprú dlíthiúil san Aontas de sholáthraithe seirbhíse TFC tríú páirtí a n‑ainmnítear iad mar a bheith criticiúil agus logánú sonraí ós rud é nach gcuimsítear sa Rialachán seo aon cheanglas breise maidir le stóráil nó próiseáil sonraí is gá a dhéanamh san Aontas. (59)Ba cheart don chreat sin a bheith gan dochar d’inniúlacht na mBallstát a misin formhaoirseachta féin a dhéanamh i ndáil le soláthraithe seirbhíse TFC tríú páirtí nach soláthraithe criticiúla iad faoin Rialachán seo ach a bhféadfaí iad a mheas mar a bheith tábhachtach ar an leibhéal náisiúnta. (60)Chun leas a bhaint as an ailtireacht institiúideach ilsrathach atá ann faoi láthair i réimse na seirbhísí airgeadais, ba cheart don Chomhchoiste ÚMEnna leanúint den chomhordú trasearnála foriomlán maidir le gach ábhar a bhaineann le riosca TFC a áirithiú, i gcomhréir lena thascanna i ndáil leis an gcibearshlándáil, le tacaíocht ó Fhochoiste nua (an Fóram Formhaoirseachta) a dhéanann obair ullmhúcháin do chinntí aonair a dhírítear ar sholáthraithe seirbhíse TFC tríú páirtí criticiúla agus do mholtaí comhchoiteanna, go háirithe maidir le cláir formhaoirseachta soláthraithe seirbhíse TFC tríú páirtí criticiúla a thagarmharcáil, agus maidir leis na dea‑chleachtais a shainaithint chun dul i ngleic le fadhbanna de bharr riosca TFC maidir le comhchruinniú. (61)Lena áirithiú go ndéantar formhaoirseacht chomhréireach ar scála an Aontais ar sholáthraithe seirbhíse TFC tríú páirtí a chomhlíonann ról criticiúil d’fheidhmiú na hearnála airgeadais, ba cheart ceann amháin de ÚMEnna a ainmniú mar an Príomh‑Fhormhaoirseoir le haghaidh gach soláthraí seirbhíse TFC tríú páirtí chriticiúil. (62)Ba cheart na cumhachtaí is gá a bheith ag Príomh‑Fhormhaoirseoirí chun imscrúduithe a dhéanamh, cigireachtaí ar an láthair agus lasmuigh den láthair a dhéanamh ag soláthraithe seirbhíse TFC tríú páirtí criticiúla, dul isteach chuig gach áitreabh agus suíomh ábhartha agus faisnéis iomlán chothrom le dáta a fháil le cur ar a gcumas fíorléargas a fháil ar chineál, ar ghné agus ar thionchar an riosca TFC tríú páirtí do na heintitis airgeadais agus ar deireadh do chóras airgeadais an Aontais. Réamhriachtanas is ea an phríomh‑fhormhaoirseacht a chur ar iontaoibh ÚMEnna chun an ghné shistéamach de riosca TFC san airgeadas a thuiscint agus chun dul i ngleic léi. Mar thoradh ar lorg soláthraithe seirbhíse TFC tríú páirtí criticiúla san Aontas agus na fadhbanna riosca TFC maidir le comhchruinniú a d’fhéadfadh a bheith ag baint leis, is gá cur chuige comhchoiteann a fheidhmiú ar leibhéal an Aontais. Ní bheadh forbhreathnú iomlán ar an riosca TFC tríú páirtí mar thoradh ar fheidhmiú il‑iniúchtaí agus ceart rochtana, arna ndéanamh ag údaráis inniúla astú féin gan mórán comhordaithe nó gan comhordú ar bith a fhad a chruthófaí iomarcaíocht, ualach agus castacht gan ghá ar leibhéal soláthraithe TFC tríú páirtí criticiúla a mbeadh orthu aghaidh a thabhairt ar na hiarrataí iomadúla sin. (63)Ina theannta sin, ba cheart do Phríomh‑Fhormhaoirseoirí a bheith in ann moltaí maidir le cúrsaí a bhaineann le rioscaí TFC agus réitigh oiriúnacha a chur isteach, lena n‑áirítear cur in aghaidh socruithe conarthacha áirithe a théann i bhfeidhm, ar deireadh, ar chobhsaíocht an eintitis airgeadais nó an chórais airgeadais. Mar chuid dá bhfeidhm a bhaineann le maoirseacht stuamachta eintiteas airgeadais, ba cheart d’údaráis náisiúnta inniúla aird chuí a thabhairt ar chomhlíonadh moltaí substainteacha a leagann na Príomh‑Fhormhaoirseoirí amach iad. (64)Ní chuirfear an Creat Formhaoirseachta in ionad, ná ní úsáidfear ar aon bhealach ná d’aon chuid é in ionad, na bainistíochta a dhéanann eintitis airgeadais ar an riosca a bhaineann le húsáid soláthraithe seirbhíse TFC tríú páirtí, lena n‑áirítear an oibleagáid maidir le faireachán leanúnach a dhéanamh ar a socruithe conarthacha a rinne siad le soláthraithe seirbhíse TFC tríú páirtí criticiúla, agus ní bheidh feidhm aige ar fhreagracht iomlán na n‑eintiteas airgeadais cloí le gach ceanglas faoin Rialachán seo agus faoin reachtaíocht seirbhísí airgeadais ábhartha agus na ceanglais sin a chomhlíonadh. Chun dúbailtí agus forluití a sheachaint, ba cheart do na húdaráis inniúla staonadh ó aon bheart a ghlacadh leo féin a bhfuil mar aidhm leis faireachán a dhéanamh ar rioscaí an tsoláthraí seirbhíse TFC tríú páirtí chriticiúil. Ba cheart gach beart den sórt sin a chomhordú agus a chomhaontú roimh ré i gcomhthéacs an Chreata Formhaoirseachta.

(65)Chun cóineasú a chur chun cinn ar leibhéal idirnáisiúnta maidir leis na dea‑chleachtais nach mór a úsáid san athbhreithniú ar bhainistíocht riosca dhigitigh na soláthraithe seirbhíse TFC tríú páirtí, ba cheart ÚMEnna a spreagadh chun socruithe comhair a dhéanamh leis na húdaráis inniúla ábhartha mhaoirseachta agus rialála i dtríú tíortha chun forbairt dea‑chleachtas lena dtéitear i ngleic le riosca TFC tríú páirtí a éascú. (66)Chun leas a bhaint as saineolas teicniúil saineolaithe údarás inniúil maidir le bainistíocht riosca oibríochtúil agus TFC, ba cheart do Phríomh‑Fhormhaoirseoirí leas a bhaint as taithí mhaoirseachta náisiúnta agus foirne scrúdaithe tiomnaithe a bhunú do gach soláthraí seirbhíse TFC tríú páirtí criticiúil, lena gcomhthiomsaítear foirne ildisciplíneacha chun tacú le hullmhú agus le feidhmiú iarbhír gníomhaíochtaí formhaoirseachta, lena n‑áirítear cigireachtaí ar an láthair ar sholáthraithe seirbhíse TFC tríú páirtí criticiúla, mar aon le bearta leantacha ina leith a bhfuil gá leo. (67)Ba cheart go mbeadh gach cumhacht mhaoirseachta, imscrúdaithe agus forchurtha smachtbhannaí ag údaráis inniúla le cur i bhfeidhm an Rialacháin seo a áirithiú. Ba cheart, i bprionsabal, pionóis riaracháin a fhoilsiú. Ós rud é go bhféadfadh eintitis airgeadais agus soláthraithe seirbhíse TFC tríú páirtí a bheith bunaithe i mBallstáit éagsúla agus bheith faoi mhaoirseacht ag údaráis inniúla in earnálacha éagsúla, ba cheart dlúthchomhar idir na húdaráis inniúla iomchuí, lena n‑áirítear BCE i ndáil le cúraimí sonracha a bhronntar air faoi Rialachán (AE) Uimh. 1024/2013 ón gComhairle, agus comhar le ÚMEnna a áirithiú trí mhalartú frithpháirteach faisnéise agus trí chúnamh a sholáthar i dtaca le gníomhaíochtaí maoirseachta. (68)Chun na critéir ainmniúcháin do sholáthraithe seirbhíse TFC tríú páirtí criticiúla a chainníochtú agus a cháiliú níos mó agus chun táillí formhaoirseachta a chomhchuibhiú, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i dtaca le: sonrú breise a dhéanamh ar an tionchar sistéamach a d’fhéadfadh a bheith ag mainneachtain soláthraí seirbhíse TFC tríú páirtí ar na heintitis airgeadais ar a bhfreastalaíonn sé, an líon institiúidí domhanda a bhfuil tábhacht shistéamach leo (G‑SIInna) nó institiúidí eile a bhfuil tábhacht shistéamach leo (O‑SIInna) a bhíonn ag brath ar an soláthraí seirbhíse TFC tríú páirtí faoi seach, an líon soláthraithe seirbhíse TFC tríú páirtí atá gníomhach i margadh sonrach, na costais a bhaineann le haistriú chuig soláthraí seirbhíse TFC tríú páirtí eile, an líon Ballstát ina soláthraíonn an soláthraí seirbhíse TFC tríú páirtí ábhartha seirbhísí agus ina bhfeidhmíonn eintitis airgeadais a úsáideann an soláthraí seirbhíse TFC tríú páirtí ábhartha, mar aon le méid na dtáillí formhaoirseachta agus an gcaoi a n‑íocfar iad. Is tábhachtach go háirithe go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n-áirítear ar leibhéal na saineolaithe, agus go ndéanfaí na comhairliúcháin si